**ΑΠΟΚΑΛΥΨΗ**

Κ. Σιαμάκης, Εισαγωγή στην Αποκάλυψι <http://www.philologus.gr/4/68-2010-01-01-01-22-30/76--i>

**ΚΕΦΑΛΑΙΟ Α’**

**Πρόλογος**

**Εισαγωγική ευλογία**

4Ο Ιωάννης προς τις επτά Εκκλησίες που βρίσκονται στην Ασία. Χάρη σε εσάς και Ευλογία από Αυτόν που πραγματικά υπάρχει και υπήρχε και έρχεται[[1]](#footnote-1), και από τα επτά Πνεύματα, τα οποία βρίσκονται ενώπιον του θρόνου Του 5και από τον Ιησού Χριστό, που είναι ο μάρτυς ο αξιόπιστος[[2]](#footnote-2), ο πρωτότοκος από τους νεκρούς[[3]](#footnote-3) και είναι ο άρχοντας των βασιλέων της γης.

Σε αυτόν που μας αγαπά και μας έλουσε[[4]](#footnote-4) από τις αμαρτίες μας διά του αίματός του 6και μας κατέστησε βασιλεία και ιερείς[[5]](#footnote-5) στον Θεό και Πατέρα του. Σ’ αυτόν αρμόζει η δόξα και το κράτος στην αιωνιότητα. Αμήν.

**7Να! Έρχεται με νεφέλες και θα τον αντικρίσει κάθε μάτι**

**και αυτοί οι οποίοι τον κατατρύπησαν**

**και θα θρηνήσουν εξαιτίας του όλες οι φυλές της γης***[[6]](#footnote-6)*.

Ναι. Αμήν.

*8Εγώ είμαι το Άλφα και το Ωμέγα,* λέγει ο Κύριος ο Θεός,Αυτός *που υπάρχει και υπήρχε και έρχεται, ο Παντοκράτορας[[7]](#footnote-7)*.

Η κλήση του Ιωάννη

9Εγώ ο Ιωάννης ο αδελφός σας που συμμετέχει στη θλίψη και βασιλεία και υπομονή[[8]](#footnote-8) διά του Ιησού Χριστού, βρέθηκα στο νησί Πάτμος ένεκα του λόγου του Θεού και της μαρτυρίας του Ιησού Χριστού. 10Περιήλθα σε κατάσταση έκστασης την ημέρα Κυριακή. Και άκουσα πίσω μου φωνή δυνατή σαν σάλπιγγα[[9]](#footnote-9) 11να μου λέει: *Αυτό που βλέπεις να το καταγράψεις σε βιβλίο και να το στείλεις στις επτά Εκκλησίες, στην Έφεσο και στη Σμύρνα[[10]](#footnote-10) και στο Πέργαμο και στα Θυάτειρα και στις Σάρδεις και στη Φιλαδέλφεια και στη Λαοδίκεια*.

**Ο Υιός του Ανθρώπου**

12και εκεί στράφηκα για να αντικρίσω τη Φωνή που απευθυνόταν σε μένα. Και καθώς στράφηκα είδα επτά λυχνοστάτες χρυσούς[[11]](#footnote-11) 13και ανάμεσα στα επτά λυχνάρια (επτά λυχνοστάτες) κάποιον που έμοιαζε με τον Υιό Ανθρώπου[[12]](#footnote-12), ντυμένο με χιτώνα που έφτανε ως τα πέλματα και μ’ ένα χρυσό ζωνάρι ζωσμένο γύρω από το στήθος[[13]](#footnote-13). 14Το κεφάλι του και τα μαλλιά του ήταν σαν ολόλευκο μαλλί, σαν χιόνι. Και τα μάτια του σαν πύρινες φλόγες. 15Και τα πέλματά του όμοια με μπρούτζο, σαν να είχαν πυρακτωθεί στο καμίνι. Και η φωνή του σαν τη βοή του καταρράκτη[[14]](#footnote-14). 16Και είχε στο δεξί του χέρι εφτά αστέρια. Και από το στόμα του έβγαινε σπαθί κοφτερό και από τις δύο μεριές[[15]](#footnote-15). Και το πρόσωπό του όπως ο ήλιος αστράφτει με όλη τη δύναμή του.

17Και όταν τον είδα, σωριάστηκα μπροστά στα πόδια του σαν νεκρός[[16]](#footnote-16). Και έβαλε το δεξί του χέρι σε μένα λέγοντας: *Μη φοβάσαι! Εγώ είμαι ο πρώτος και ο έσχατος[[17]](#footnote-17)* 18*και αυτός που ζει. Και θανατώθηκα και όμως να! Είμαι ζωντανός στους αιώνες των αιώνων. Και κατέχω τα κλειδιά τού θανάτου και τού Άδη[[18]](#footnote-18)*. *19Να γράψεις αυτά που είδες και αυτά που είναι[[19]](#footnote-19) και αυτά που πρόκειται να πραγματοποιηθούν μετά απ’ αυτά[[20]](#footnote-20)*. *20το μυστήριο των εφτά αστέρων που αντίκρισες στη δεξιά μου και των εφτά λυχνιών των χρυσών είναι το εξής: Οι εφτά αστέρες είναι οι άγγελοι[[21]](#footnote-21) των εφτά Εκκλησιών και οι λυχνοστάτες είναι οι εφτά Εκκλησίες.*

ΚΕΦΑΛΑΙΟ Β’

###### Η επιστολή προς την Έφεσο

1 «Στον άγγελο της Εκκλησίας που βρίσκεται στην Έφεσο να γράψεις: αυτά λέγει αυτός που κρατά τους εφτά αστέρες στο δεξί του χέρι, αυτός που περπατά ανάμεσα στους εφτά χρυσούς λυχνοστάτες.

2Γνωρίζω καλά τα έργα σου και την εργώδη προσπάθεια που καταβάλλεις και την υπομονή σου και ότι δεν μπορείς να ανεχτείς τους κακούς[[22]](#footnote-22) και δοκίμασες αυτούς που αυτοαποκαλούνται απόστολοι αλλά δεν είναι[[23]](#footnote-23), και τους βρήκες ψεύτικους. 3Αλλά έχεις υπομονή και τους ανέχτηκες για χάρη μου και δεν απέκαμες.

4Αλλά έχω ένα παράπονο εναντίον σου ότι λησμόνησες την αγάπη σου την πρώτη[[24]](#footnote-24). 5Να θυμάσαι λοιπόν από πού έπεσες και να μετανοήσεις και να επιτελέσεις τα έργα που έκανες στην αρχή. Αλλιώς θα έλθω σε σένα σύντομα και θα μετακινήσω[[25]](#footnote-25) τη λυχνία σου από εκεί που βρίσκεται, εάν δεν μετανοήσεις.

6Αλλά έχεις και ένα προσόν ότι μισείς τις πράξεις των Νικολαϊτών, τις οποίες μισώ και εγώ.

7Αυτός που έχει αφτί να ακούσει τι λέγει το Πνεύμα στις Εκκλησίες. Σε αυτόν που νικά θα του προσφέρω να φάει από το δέντρο της ζωής, το οποίο βρίσκεται στον Παράδεισο του Θεού μου[[26]](#footnote-26).

###### Η επιστολή προς τη Σμύρνη

8Και στον άγγελο της Εκκλησίας που βρίσκεται στη Σμύρνη[[27]](#footnote-27) να γράψεις: Αυτά λέγει ο Πρώτος και ο Έσχατος, που θανατώθηκε και όμως έζησε.

9Γνωρίζω καλά τα έργα και τη θλίψη[[28]](#footnote-28) και την φτώχεια σου αλλά είσαι πλούσιος. Και τη συκοφαντία από αυτούς που ονομάζονται Ιουδαίοι αλλά δεν είναι, αφού είναι Συναγωγή (σύναξη) του Σατανά. 10Καθόλου να μη φοβάσαι αυτά που πρόκειται να πάθεις. Να! Ο διάβολος πρόκειται κάποιους από εσάς να τους ρίξει στη φυλακή προκειμένου να δοκιμασθείτε. Και θα υποστείτε θλίψη που θα διαρκέσει δέκα ημέρες[[29]](#footnote-29). Να είσαι πιστός μέχρι θανάτου και εγώ θα σου προσφέρω το στεφάνι της αυθεντικής ζωής[[30]](#footnote-30).

11Αυτός που έχει αφτί να αφουγκραστεί τι το Πνεύμα λέγει στις Εκκλησίες. Αυτός που νικά δεν θα βλαβεί από τον δεύτερο θάνατο.

###### Η επιστολή προς το Πέργαμο[[31]](#footnote-31)

12Και στον άγγελο της Εκκλησίας που βρίσκεται στην Πέργαμο να γράψεις: αυτά λέγει αυτός που κατέχει τη ρομφαία τη δίκοπη, την κοφτερή.

13Γνωρίζω τα έργα σου και πού κατοικείς εκεί όπου βρίσκεται ο θρόνος του Σατανά. Και κρατάς το όνομά μου και δεν αρνήθηκες την πίστη μου κατά τις ημέρες που ο Αντίπας ο μάρτυράς μου ο πιστός δολοφονήθηκε στα μέρη σας όπου κατοικεί ο Σατανάς.

14Αλλά έχω εναντίον σου λίγα, διότι έχεις εκεί αυτούς που υποστηρίζουν τη διδασκαλία του Βαλαάμ ο οποίος δίδαξε τον Βαλάκ να βάλει μπροστά στους Ισραηλίτες σκάνδαλο[[32]](#footnote-32), να φάνε κρέατα θυσιασμένα στα είδωλα και να πορνέψουν. 15Έτσι έχεις και εσύ αυτούς που παρομοίως υποστηρίζουν τη διδασκαλία των Νικολαϊτών. 16Μετανόησε λοιπόν! Αλλιώς έρχομαι σε σένα γρήγορα και θα διεξάγω πόλεμο εναντίον τους με τη ρομφαία του στόματός μου.

17Αυτός που έχει αφτί να αφουγκραστεί τι το Πνεύμα λέγει στις Εκκλησίες. Σε Αυτόν που νικά θα του δώσω να φάγει το μάννα[[33]](#footnote-33) που είναι κρυμμένο και θα του προσφέρω ψηφίδα λευκή και πάνω της γραμμένο όνομα καινούργιο, το οποίο δεν γνωρίζει κανένας παρά αυτός που τη λαμβάνει.

###### Η επιστολή προς τα Θυάτειρα

18Και στον άγγελο της Εκκλησίας που βρίσκεται στα Θυάτειρα να γράψεις: Αυτά λέγει ο Υιός του Θεού που τα μάτια του είναι σα φλόγες πύρινες και τα πόδια του όμοια με μπρούτζο.

19Γνωρίζω καλά τα έργα σου και την αγάπη και την πίστη και τη διακονία και την υπομονή σου. Και τα έργα σου τα τελευταία είναι περισσότερα από τα πρώτα.

20Αλλά έχω εναντίον σου το παράπονο ότι αφήνεις τη γυναίκα σου την Ιεζάβελ που αυτοονομάζεται προφήτισσα και διδάσκει και πλανά τους δούλους μου να πορνεύσουν και να φάνε ειδωλόθυτα. 21Και ενώ της έδωσα χρόνο να μετανοήσει, αυτή δεν θέλει να μετανιώσει από την πορνεία της. 22Να! Θα την ρίξω στο κρεβάτι[[34]](#footnote-34) και αυτοί που μοιχεύουν μαζί της θα υποστούν θλίψη μεγάλη εάν δεν μετανιώσουν από τα έργα της. 23Και τα παιδιά της θα τα εξολοθρεύσω. Και θα συνειδητοποιήσουν όλες οι Εκκλησίες ότι εγώ είμαι εκείνος που ερευνά τα νεφρά και την καρδιά[[35]](#footnote-35). Και θα σας ανταποδώσω στον καθένα ανάλογα με τα έργα σας.

24Σε εσάς απευθύνομαι, τους υπόλοιπους που ζουν στα Θυάτειρα, όσους δεν ασπάζονται αυτή τη διδασκαλία, οι οποίοι δεν γνωρίζουν τα βάθη του Σατανά, όπως ισχυρίζονται οι άλλοι, δεν πρόκειται να σας επιβαρύνω άλλο. 25Πλην διατηρήσατε αυτό που έχετε μέχρις ότου έλθω.

26Και σε αυτόν που νικά και εφαρμόζει μέχρι τέλους τα έργα μου θα χορηγήσω εξουσία πάνω στα έθνη. 27Και θα τους ποιμάνει με σιδερένιο ραβδί και θα τους συντρίψει σαν πήλινα σκεύη[[36]](#footnote-36), όπως και εγώ έλαβα εξουσία από τον Πατέρα μου. 28και θα του δώσω τον αστέρα τον πρωινό[[37]](#footnote-37). 29Αυτός που έχει αφτί να αφουγκραστεί τι το Πνεύμα λέγει στις Εκκλησίες.

**ΚΕΦΑΛΑΙΟ Γ’**

###### Η επιστολή προς τις Σάρδεις

1 «Και στον άγγελο της Εκκλησίας που βρίσκεται στις Σάρδεις γράψε: αυτά λέγει αυτός που έχει τα εφτά Πνεύματα του Θεού και τους εφτά αστέρες.

Γνωρίζω τα έργα σου, διότι αν και έχεις όνομα ότι ζεις, είσαι νεκρός. 2Να ξυπνήσεις[[38]](#footnote-38) και να στηρίξεις και τους υπόλοιπους που επρόκειτο να πεθάνουν. Δεν βρήκα τα έργα σου ολοκληρωμένα μπροστά στα μάτια τού Θεού μου. 3Να θυμάσαι πώς τα δέχτηκες και άκουσες και να τα εφαρμόζεις και να μετανοήσεις. Εάν λοιπόν δεν ξυπνήσεις θα έλθω σε σένα σαν κλέφτης και δε θα γνωρίζεις ποια ώρα θα έλθω σε σένα.

4Αλλά έχεις λίγα πρόσωπα στις Σάρδεις που δεν μόλυναν τα ρούχα τους. Και θα ζήσουν μαζί μου ντυμένοι στα λευκά, διότι είναι άξιοι. 5Αυτός που νικά, θα ντυθεί έτσι λευκά και δεν θα διαγράψω το όνομά του από τη βίβλο της ζωής και θα συνηγορήσω γι’ αυτόν μπροστά στον Πατέρα μου και μπροστά στους αγγέλους του. 6Αυτός που έχει αφτί να αφουγκραστεί τι λέγει το Πνεύμα στις Εκκλησίες.

###### Η επιστολή προς τη Φιλαδελφεια

7Και στον άγγελο της Εκκλησίας που βρίσκεται στη Φιλαδέλφεια να γράψεις: Αυτά λέγει ο άγιος, ο αληθινός, αυτός που έχει τα κλειδιά του Δαυίδ, αυτός που ανοίγει και κανείς δεν θα κλείσει και την κλείνει και κανείς δεν μπορεί να την ανοίξει.

8Γνωρίζω καλά τα έργα σου. Να! Σου έχω προσφέρει μπροστά στα μάτια σου πόρτα που είναι ανοικτή, την οποία κανείς δεν έχει τη δυνατότητα να κλείσει, διότι αν και διαθέτεις μικρή δύναμη, εφάρμοσες τον λόγο μου και δεν αρνήθηκες το όνομά μου. 9Να! Σου αναφέρω κάποιους από τη Συναγωγή του Σατανά, που αυτοαποκαλούνται Ιουδαίοι αλλά δεν είναι, αφού ψεύδονται. Να! Θα τους υποχρεώσω να έλθουν και να προσκυνήσουν μπροστά στα πόδια σου και θα κατανοήσουν ότι σε έχω αγαπήσει.

10Επειδή τήρησες τον λόγο μου που αναφέρεται στην υπομονή, γι’ αυτό εγώ θα σε προστατεύσω από την ώρα του πειρασμού που πρόκειται να ξεσπάσει σε όλη την Οικουμένη για να δοκιμάσει αυτούς που κατοικούν στη γη. 11Έρχομαι γρήγορα. Να κρατάς αυτό που έχεις, προκειμένου κανείς να μη λάβει το στεφάνι σου.

12Αυτόν που νικά θα τον καταστήσω στύλο στο ναό του θεού μου και δεν πρόκειται να διωχθεί πια από αυτόν και θα σημειώσω πάνω του το όνομα του Θεού μου, της καινούργιας Ιερουσαλήμ, η οποία κατεβαίνει από τον Ουρανό από τον Θεό μου, και το όνομά μου το καινούργιο.

13Αυτός που έχει αφτί να αφουγκραστεί τι λέγει το Πνεύμα στις Εκκλησίες.

###### Η επιστολή προς τη Λαοδίκεια

«14Και στον άγγελο της Εκκλησίας που βρίσκεται στη Λαοδίκεια να γράψεις: αυτά λέγει ο Αμήν, ο μάρτυς ο αξιόπιστος και αυθεντικός, η (δημιουργική) αρχή της δημιουργίας του Θεού.

15Γνωρίζω καλά τα έργα σου και ότι δεν είσαι ούτε ψυχρός ούτε ζεστός. Θα έπρεπε να είσαι είτε ψυχρός είτε ζεστός. 16Έτσι επειδή είσαι χλιαρός και ούτε ζεστός πρόκειται να σε κάνω εμετό από το στόμα μου. 17Διότι ισχυρίζεσαι: «είμαι πλούσιος και έχω αποκτήσει μεγάλη περιουσία και δεν έχω ανάγκη κανενός». Και δεν γνωρίζεις ότι είσαι ταλαίπωρος και ελεεινός και φτωχός και τυφλός και γυμνός. 18Σε συμβουλεύω να αγοράσεις από εμένα χρυσάφι δοκιμασμένο στη φωτιά προκειμένου να πλουτίσεις και να ντυθείς ρούχα λευκά, για να μη φανερωθεί η ντροπή της γυμνότητάς σου. Και κολλύριο για να αλείψεις τα μάτια σου προκειμένου να βλέπεις. 19Εγώ αυτούς που αγαπώ τους ελέγχω και τους παιδεύω. Απόκτησε λοιπόν ζήλο (θερμή αγάπη) και μετάνιωσε.

20Να! στέκομαι μπροστά στη θύρα και κτυπάω[[39]](#footnote-39). Αν κάποιος ακούσει τη φωνή μου, θα εισέλθω σε αυτόν και θα δειπνήσω μαζί του και αυτός μαζί μου.

21Στον νικώντα θα παραχωρήσω το δικαίωμα να καθίσει μαζί μου στο θρόνο μου όπως και Εγώ νίκησα και κάθισα με τον Πατέρα μου στον θρόνο Του. 22αυτός που έχει αφτί ας ακούσει τι το Πνεύμα λέγει στις Εκκλησίες».

**ΚΕΦΑΛΑΙΟ Δ’**

###### Η επουράνια λατρεία[[40]](#footnote-40)

1Μετά από αυτά είδα και να! πύλη ανοικτή στον ουρανό. Και η φωνή η πρώτη, που άκουσα να ηχεί όπως η σάλπιγγα, έλεγε: «*Ανέβα εδώ και θα σου φανερώσω αυτά που πρόκειται να πραγματοποιηθούν μετά από αυτά*». 2Και αμέσως περιέπεσα σε κατάσταση έκστασης[[41]](#footnote-41).

Και να! Θρόνος βρισκόταν στον ουρανό και πάνω στον θρόνο καθόταν κάποιος[[42]](#footnote-42) 3που η εμφάνισή του είναι παρόμοια με τους πολύτιμους λίθους ίασπι και σάρδιο[[43]](#footnote-43) και γύρω από τον θρόνο ουράνιο τόξο που έμοιαζε με σμαράγδι.

4Και γύρω από τον θρόνο βρίσκονταν θρόνοι είκοσι τέσσερις[[44]](#footnote-44). Και πάνω στους θρόνους, κάθονταν είκοσι τέσσερις πρεσβύτεροι φορώντας λευκά ρούχα και στα κεφάλια τους χρυσά στεφάνια. 5Και από τον θρόνο εκπορεύονταν αστραπές και φωνές και βροντές[[45]](#footnote-45). Και εφτά πύρινες λαμπάδες έκαιγαν μπροστά στο θρόνο του[[46]](#footnote-46) που είναι τα επτά πνεύματα του Θεού. 6Και μπροστά στο θρόνο εκτεινόταν κάτι σαν γυάλινη θάλασσα που έμοιαζε με κρύσταλλο[[47]](#footnote-47). Και ανάμεσα στον θρόνο και γύρω από τον θρόνο τέσσερα ζώα, γεμάτα μάτια μπροστά και πίσω. 7Και το πρώτο ζώο ήταν όμοιο με λέοντα και το δεύτερο ζώο όμοιο με μοσχάρι και το τρίτο ζώο όμοιο με ανθρώπινο πρόσωπο και το τέταρτο ζώο ήταν όμοιο με αετό που πετά.

8Και τα τέσσερα ζώα, το καθένα ξεχωριστά είχε έξι φτερούγες κυκλικά και εσωτερικά είναι γεμάτα από μάτια και ακατάπαυστα ημέρα και νύχτα λένε:

*άγιος, άγιος, άγιος,*

*Κύριος ο Θεός ο παντοκράτορας,*

*Αυτός που ήταν και είναι και έρχεται[[48]](#footnote-48)*.

9Και όταν τα ζώα θα προσφέρουν δόξα και τιμή και ευχαριστία στον Ένθρονο, σε αυτόν που ζει στους αιώνες των αιώνων, 10θα πέσουν οι είκοσι τέσσερις πρεσβύτεροι μπροστά στον Ένθρονο και θα προσκυνήσουν αυτόν που ζει αιώνια και θα τοποθετήσουν τα στεφάνια τους λέγοντες:

*11Άξιος είσαι ο Κύριος και ο Θεός μας, να απολαμβάνεις τη δόξα και την τιμή και τη δύναμη, διότι εσύ δημιούργησες τα πάντα και ένεκα του θελήματός σου υπήρξαν και δημιουργήθηκαν.*

**ΚΕΦΑΛΑΙΟ Ε’**

###### Η μεγάλη είσοδος του Αρνίου

1Και είδα στο δεξί χέρι του Ένθρονου βιβλίο (ειλητάριο) γραμμένο εσωτερικά και εξωτερικά[[49]](#footnote-49) και σφραγισμένο τέλεια με εφτά σφραγίδες. 2Και είδα άγγελο ισχυρό να διαλαλεί με δυνατή φωνή: *ποιος είναι άξιος να ανοίξει το βιβλίο και να λύσει τις σφραγίδες του; 3*Και κανείς δεν μπορούσε πάνω στον ουρανό, ούτε πάνω στη γη ούτε κάτω από τη γη να ανοίξει το βιβλίο ούτε να το βλέπει. 4Και εγώ έκλαιγα πολύ, διότι κανείς δεν βρέθηκε να είναι άξιος να ανοίξει το βιβλίο, ούτε να το βλέπει. 5Και ένας από τους πρεσβυτέρους μου αναφέρει: *Μη κλαις. Να! Νίκησε το λιοντάρι από τη φυλή Ιούδα[[50]](#footnote-50), η ρίζα του Δαυίδ[[51]](#footnote-51) και έχει την εξουσία να ανοίξει το βιβλίο και τις εφτά σφραγίδες του.*

6Και είδα ανάμεσα στον θρόνο και τα τέσσερα ζώα και ανάμεσα στους πρεσβυτέρους Αρνίο[[52]](#footnote-52) που στεκόταν σαν να ήταν σφαγμένο, να διαθέτει κέρατα επτά και οφθαλμούς επτά[[53]](#footnote-53) που είναι (συμβολίζουν) τα επτά πνεύματα του Θεού που αποστέλλονται σε όλη τη γη. 7Και ήλθε και παρέλαβε το βιβλίο από τη δεξιά του Ένθρονου.

8Και όταν παρέλαβε το βιβλίο τα τέσσερα ζώα και οι είκοσι τέσσερις πρεσβύτεροι προσκύνησαν το Αρνίο, κρατώντας ο καθένας κιθάρα και χρυσά θυμιατήρια γεμάτα με θυμιάματα, τα οποία είναι οι προσευχές των αγίων.

9Και ψάλλουν άσμα καινούργιο λέγοντας: *άξιος είσαι να παραλάβεις το βιβλίο και να ανοίξεις τις σφραγίδες του, διότι θυσιάσθηκες και μας εξαγόρασες με το αίμα σου χάριν του Θεού από κάθε φυλή και γλώσσα και λαό και έθνος.*

*10Και τους κατέστησες χάριν του Θεού μας βασιλείς και ιερείς και θα βασιλεύσουν πάνω στη γη.*

11Και είδα και άκουσα ωσάν φωνή πολλών αγγέλων γύρω από το θρόνο και τα ζώα και τους πρεσβυτέρους. Και ήταν ο αριθμός τους μυριάδες μυριάδων και χιλιάδες χιλιάδων 12ψάλλοντες με μεγάλη φωνή:

*είναι άξιο το Αρνίο το που έχει σφαχτεί (θυσιαστεί) να απολαύσει τη δύναμη και τον πλούτο και τη σοφία και την ισχύ και τιμή και δόξα και ευλογία.*

13Και κάθε δημιούργημα που βρίσκεται στον ουρανό και πάνω στη γη και κάτω από τη αυτή και στη θάλασσα και ό,τι υπάρχει σ’ αυτά (τα μέρη του σύμπαντος), τα πάντα άκουσα να λένε:

*Στον Ένθρονο και στο Αρνίο η ευλογία και η τιμή και η δόξα και το κράτος στους ατελεύτητους αιώνες. Αμήν*

14Και τα τέσσερα ζώα απαντούσαν: Αμήν.

Και οι πρεσβύτεροι έπεσαν και προσκύνησαν.

**ΚΕΦΑΛΑΙΟ ΣΤ’**

###### Οι Ιππείς[[54]](#footnote-54)

1Και είδα ότι το Αρνίο άνοιξε την πρώτη από τις επτά σφραγίδες και άκουσα ένα από τα ζώα να λέει με φωνή βροντώδη: *Έλα!* 2Και να! Άλογο λευκό και ο αναβάτης του είχε τόξο. Και του δόθηκε στέφανος και βγήκε νικητής ώστε να θριαμβεύσει.

3Και όταν άνοιξε τη δεύτερη σφραγίδα, άκουσα το δεύτερο ζώο να λέει: *Έλα!* 4Και βγήκε άλλο άλογο με πύρινο χρώμα. Και στον αναβάτη του παραχωρήθηκε να αφαιρέσει την ειρήνη από τη γη και να αλληλοσφαχτούν. Και του δόθηκε μεγάλη μάχαιρα.

5Και όταν άνοιξε τη σφραγίδα την Τρίτη, άκουσα το τρίτο ζώο να προσκαλεί: *Έλα!*Και να! Άλογο μαύρο και ο αναβάτης του κρατούσε ζυγαριά στο χέρι του. 6και άκουσα κάτι σαν φωνή που προερχόταν ανάμεσα από τα τέσσερα ζώα να λέει: *μία χοίνικα (ένα κιλό) στάρι για ένα δηνάριο (ένα ημερομίσθιο) και τρεις χοίνικες (τρία κιλά) κριθαριού αντί ενός δηναρίου. Και το λάδι και το κρασί μην τα πλήξεις.*

7Και όταν άνοιξε την τέταρτη σφραγίδα άκουσα το τέταρτο ζώο να λέει: *Έλα!* 8Και να! Άλογο κιτρινιάρικο κι ο αναβάτης του ονομαζόταν ο θάνατος και ο Άδης τον ακολουθούσε[[55]](#footnote-55). Και του παραχωρήθηκε εξουσία πάνω στο ένα τέταρτο της γης για να φονεύσει με τη ρομφαία και με πείνα και με θάνατο και με τα θηρία της γης[[56]](#footnote-56).

###### Η επουράνια διαμαρτυρία

9Και όταν άνοιξε την πέμπτη σφραγίδα είδα κάτω από το θυσιαστήριο τις ψυχές των σφαγιασθέντων ένεκα του λόγου του Θεού και της μαρτυρίας του Αρνίου που κατέθεταν. 10Και έκραξαν με μεγάλη φωνή:

*Μέχρι πότε, δέσποτα άγιε και αληθινέ δεν θα κρίνεις και θα εκδικηθείς το αίμα μας απ’ αυτούς που κατοικούνε στη γη;[[57]](#footnote-57)*

11Και παραχωρήθηκε σε καθέναν ξεχωριστά λευκή στολή και τους ειπώθηκε να αναπαυθούν ακόμη λίγο χρονικό διάστημα, μέχρις ότου συμπληρωθεί (ολοκληρωθεί) ο αριθμός των συνδούλων και αδελφών τους που πρόκειται να δολοφονηθούν όπως και αυτοί.

12Και είδα, όταν άνοιξε τη σφραγίδα την έκτη, έγινε μεγάλος σεισμός και ο ήλιος έγινε μαύρος σαν το πένθιμο ένδυμα[[58]](#footnote-58). Και η σελήνη ολόκληρη έγινε αίμα. 13Και τα αστέρια του ουρανού έπεσαν στη γη[[59]](#footnote-59) όπως η συκιά πετά τα άγουρα σύκα όταν σαλεύεται από δυνατό άνεμο. 14Και ο ουρανός αποκολλήθηκε όπως το βιβλίο (το ειλητάριο) που τυλίγεται και κάθε όρος και νησί μετακινήθηκε από τον τόπο του. 15Και οι βασιλείς της γης και οι μεγιστάνες και οι χιλίαρχοι και οι πλούσιοι και οι ισχυροί και κάθε δούλος και ελεύθερος κρύφτηκε στα σπήλαια και στους βράχους των βουνών[[60]](#footnote-60). 16Και λένε στα όρη και στους βράχους: *πέστε πάνω μας για να μας κρύψτε από το Πρόσωπο του Ένθρονου και από την οργή του Αρνίου. Διότι έφθασε η ημέρα η μεγάλη της οργής Του και ποιος άραγε μπορεί να την αντέξει[[61]](#footnote-61);*

**ΚΕΦΑΛΑΙΟ Ζ’**

**Η σφράγιση των δούλων**

1Και μετά από αυτά είδα τέσσερις αγγέλους να στέκονται στις τέσσερις γωνίες της γης κρατώντας τούς τέσσερις ανέμους της γης προκειμένου να μην πνέει άνεμος ούτε πάνω στη γη, ούτε πάνω στη θάλασσα ούτε σε κανένα δένδρο.

2Και είδα έναν άλλο άγγελο να ανεβαίνει από το σημείο που ανατέλλει ο ήλιος κρατώντας τη σφραγίδα του Θεού ο οποίος ζει (πραγματικά)[[62]](#footnote-62). Και έκραξε με δυνατή φωνή στους τέσσερις αγγέλους που τους είχε παραχωρηθεί το δικαίωμα να πλήξουν τη γη και τη θάλασσα:

*3Μην βλάψετε τη γη, ούτε τη θάλασσα ούτε τα δένδρα μέχρις ότου σφραγίσουμε τους δούλους του Θεού μας στα μέτωπά τους.*

4Και άκουσα των αριθμό των εσφραγισμένων: εκατόν σαράντα τέσσερις χιλιάδες απ’ όλες τις φυλές του Ισραήλ.

5 από τη φυλή Ιούδα, δώδεκα χιλιάδες σφραγισμένοι·

από τη φυλή Ρουβίμ, δώδεκα χιλιάδες· από τη φυλή Γάδ, δώδεκα χιλιάδες·

6από τη φυλή Ἀσήρ, δώδεκα χιλιάδες· από τη φυλή Νεφθαλείμ, δώδεκα χιλιάδες·

από τη φυλή Μανασσή, δώδεκα χιλιάδες·

7από τη φυλή Συμεών, δώδεκα χιλιάδες· από τη φυλή Λευΐ, δώδεκα χιλιάδες·

από τη φυλή Ἰσαχάρ, δώδεκα χιλιάδες· 8από τη φυλή Ζαβουλών, δώδεκα χιλιάδες·

από τη φυλή Ἰωσήφ, δώδεκα χιλιάδες· από τη φυλή Βενιαμίν, δώδεκα χιλιάδες σφραγισμένοι.

###### Ο όχλος στο επουράνιο θυσιαστήριο

9Μετά από αυτά είδα και να! Αμέτρητο πλήθος, το οποίο κανείς δεν μπορούσε να αριθμήσει, από κάθε έθνος και φυλή και λαό και γλώσσα, να στέκεται μπροστά στο θρόνο και το Αρνίο και να φορά λευκές στολές και να κρατά στα χέρια του φοίνικες.

10Και κράζουν με φωνή δυνατή:

*Η σωτηρία (δόξα) βρίσκεται στον Θεό μας που κάθεται στο θρόνο και στο Αρνίο[[63]](#footnote-63)*

11Και όλοι οι άγγελοι στέκονταν γύρω από τον θρόνο και τους πρεσβυτέρους και τα τέσσερα ζώα και έπεσαν μπροστά στον θρόνο με τα πρόσωπά τους καταγής και προσκύνησαν τον Θεό 12λέγοντες:

*Αμήν.* *Η ευλογία και η δόξα και η σοφία και η ευχαριστία και η τιμή και η δύναμη και η ισχύς αρμόζουν στον Θεό μας στους αιώνες των αιώνων. Αμήν.*

13Και απάντησε ένας από τους πρεσβυτέρους λέγοντάς μου: *αυτοί που φοράνε τις λευκές στολές ποιοι είναι και από πού ήλθαν;* 14Και του είπα: *Κύριέ μου εσύ γνωρίζεις!*

Και μου απάντησε: *Αυτοί είναι που έρχονται από τη θλίψη τη μεγάλη. Και έπλυναν τις στολές τους και τις λεύκαναν στο αίμα του Αρνίου[[64]](#footnote-64). 15Γι’ αυτό βρίσκονται μπροστά στο θρόνο του Θεού και τον λατρεύουν μέρα και νύχτα στο Ναό του. Και ο Ένθρονος θα κατασκηνώσει σε αυτούς[[65]](#footnote-65). 16Δεν θα πεινάσουν πλέον, ούτε θα διψάσουν, ούτε θα τους πλήξει ο ήλιος ούτε άλλος καύσωνας[[66]](#footnote-66). 17Διότι το Αρνίο που βρίσκεται στο μέσον του θρόνου τούς ποιμαίνει και τους οδηγεί σε πηγές (ρεύματα) νερών που δίνουν ζωή[[67]](#footnote-67) και θα εξαφανίσει ο Θεός κάθε δάκρυ από τα μάτια τους[[68]](#footnote-68).*

**ΚΕΦΑΛΑΙΟ Η’**

**Η σιωπή ως ημιώριον[[69]](#footnote-69)**

1Και όταν άνοιξε την σφραγίδα την έβδομη, απλώθηκε σιωπή στον ουρανό για περίπου μισή ώρα. 2Και είδα τους εφτά αγγέλους[[70]](#footnote-70) οι οποίοι στέκονται ενώπιον του Θεού και τους δόθηκαν εφτά σάλπιγγες. 3Και ήλθε άλλος άγγελος και στάθηκε στο θυσιαστήριο κρατώντας χρυσό θυμιατήριο[[71]](#footnote-71). Και του δόθηκαν πολλά θυμιάματα, για να προσφέρει για τις προσευχές όλων των αγίων στο θυσιαστήριο το χρυσό μπροστά στο θρόνο. 4Και ο καπνός των θυμιαμάτων ανέβηκε από το χέρι του αγγέλου με τις προσευχές των πιστών μπροστά στον Θεό. 5Και έλαβε ο άγγελος το θυμιατήριο και το γέμισε με τη φωτιά τού θυσιαστηρίου και το έριξε στη γη[[72]](#footnote-72). Και προκλήθηκαν βροντές και φωνές και αστραπές και σεισμός.

# Οι τέσσερις σάλπιγγες[[73]](#footnote-73)

6Και οι εφτά άγγελοι που κρατούσαν τις εφτά σάλπιγγες ετοιμάστηκαν να σαλπίσουν. 7Και ο πρώτος σάλπισε και προκλήθηκαν χαλάζι και φωτιά ανακατωμένα με αίμα και εκσφενδονίστηκαν στη γη. Και το ένα τρίτον της γης κατακάηκε και το ένα τρίτον των δέντρων κατακάηκε και κάθε χορτάρι χλωρό κατακάηκε[[74]](#footnote-74).

8Και ο δεύτερος άγγελος σάλπισε και κάτι σαν όρος τεράστιο καιγόμενο (ωσάν ηφαίστειο) ρίχτηκε στη θάλασσα και το ένα τρίτο της θάλασσας μετατράπηκε σε αίμα. 9Και πέθανε το ένα τρίτο των πλασμάτων που ζουν στη θάλασσα και είναι έμβια και το ένα τρίτο των πλοίων καταστράφηκε[[75]](#footnote-75).

10Και ο τρίτος άγγελος σάλπισε και έπεσε από τον ουρανό αστέρας μέγας φλεγόμενος[[76]](#footnote-76) όπως η λαμπάδα και ρίχτηκε στο ένα τρίτο των ποταμών και στις πηγές των νερών. 11Και το όνομα του αστέρα είναι *Άψινθος*. Και δηλητηριάστηκε το ένα τρίτο των νερών και πολλοί από τους ανθρώπους πέθαναν από τα νερά βλήθηκε διότι αυτά δηλητηριάστηκαν.

12Και ο τέταρτος άγγελος σάλπισε και το ένα τρίτο του ήλιου και το ένα τρίτο της σελήνης και το ένα τρίτο των αστέρων ώστε το ένα τρίτο τους να σκοτεινιάσει και να μην φαίνεται η μέρα κατά το ένα τρίτο και παρόμοια η νύχτα[[77]](#footnote-77).

13Και είδα και άκουσα έναν αετό να πετά να πετά μεσούρανα[[78]](#footnote-78) και να εξαγγέλλει με φωνή δυνατή: *Αλίμονο, αλίμονο, αλίμονο σε αυτούς που κατοικούνε στη γη εξαιτίας των υπολοίπων σαλπισμάτων των τριών αγγέλων που πρόκειται να σαλπίσουν*.

**ΚΕΦΑΛΑΙΟ Θ’**

# Η πέμπτη σάλπιγγα

1Και ο πέμπτος άγγελος σάλπισε και είδα ένα αστέρι από τον ουρανό να πέφτει στη γη και του παραχωρήθηκε το κλειδί του πηγαδιού της αβύσσου. 2Και άνοιξε το πηγάδι της αβύσσου και ανέβηκε καπνός από το πηγάδι (φρέαρ) σαν καπνός καμινιού που καταφλέγεται. Και σκοτίσθηκε ο ήλιος και ο αέρας από την καπνιά του πηγαδιού.

3Και από την καπνιά ξεπρόβαλαν ακρίδες στη γη[[79]](#footnote-79) και τους παραχωρήθηκε εξουσία όπως αυτή που έχουν οι σκορπιοί της γης[[80]](#footnote-80). 4Και διατάχθηκαν να μη βλάψουν το χορτάρι της γης, ούτε ο,τιδήποτε είναι χλωρό, ούτε κανένα δέντρο, παρά μόνον τους ανθρώπους που δεν έχουν τη σφραγίδα του Θεού στα μέτωπά τους. 5Και τους παραχωρήθηκε εξουσία να μην τους σκοτώσουν αλλά να τους βασανίσουν πέντε μήνες. Και το βασανιστήριό τους ήταν όπως ο πόνος που προκαλείται, όταν σκορπιός τσιμπήσει τον άνθρωπο. 6Και εκείνες τις μέρες οι άνθρωποι θα επιζητήσουν τον θάνατο, αλλά δεν θα τον βρουν[[81]](#footnote-81). Και θα επιθυμήσουν να πεθάνουν αλλά ο θάνατος θα φύγει απ’ αυτούς.

7Και οι μορφές των ακριδών έμοιαζαν με άλογα έτοιμα για πόλεμο και στα κεφάλια τους είχαν κάτι σαν στεφάνια χρυσά και τα πρόσωπά τους όπως αυτά των ανθρώπων. 8Και είχαν μαλλιά όπως αυτά των γυναικών και τα δόντια τους ήταν σαν των λιονταριών. 9Και διέθεταν θώρακες που έμοιαζαν σιδερένιοι και η φωνή των πτερύγων τους όμοια με ήχο αρμάτων που σύρονται από πολλά άλογα κατευθυνόμενα σε πόλεμο. 10Και είχαν ουρές όμοιες με τους σκορπιούς και κεντριά. Και στις ουρές τους είχαν τη δύναμη να πλήξουν τους ανθρώπους πέντε μήνες.

11Έχουν και βασιλιά τον άγγελο της αβύσσου. Το όνομά του στα Εβραϊκά είναι Αββαδών[[82]](#footnote-82) ενώ στα ελληνικά ονομάζεται Απολλύων (= καταστροφέας)[[83]](#footnote-83). 12Το ένα *Αλίμονο* έφυγε. Να! Έρχονται δύο *Αλίμονο* μετά από αυτά.

# Η έκτη σάλπιγγα[[84]](#footnote-84)

13Και ο έκτος άγγελος σάλπισε και άκουσα μία φωνή από τα τέσσερα κέρατα του θυσιαστηρίου του χρυσού που βρίσκεται ενώπιον του Θεού[[85]](#footnote-85) 14να λέει στον έκτο άγγελο που είχε τη σάλπιγγα: *λύσε τους τέσσερις αγγέλους που είναι δεμένοι στον μεγάλο ποταμό Ευφράτη[[86]](#footnote-86)*. 15Και λύθηκαν οι τέσσερις άγγελοι οι ετοιμασμένοι για την ώρα και την ημέρα και μήνα και χρόνο προκειμένου να σκοτώσουν το ένα τρίτο των ανθρώπων. 16Και ο αριθμός των στρατευμάτων του ιππικού μυριάδες μυριάδων (διακόσια εκατομμύρια). Τον αριθμό τους τον άκουσα.

17Και έτσι είδα τα άλογα στην εμφάνισή τους και τους αναβάτες τους να έχουν θώρακες κόκκινους σαν τη φωτιά και γαλάζιους σαν τον υάκινθο και κίτρινους σαν το θειάφι. Και τα κεφάλια των αλόγων σαν τα κεφάλια των λιονταριών και από τα στόματά τους έβγαινε φωτιά και καπνός και θειάφι.

18Από τις τρεις αυτές πληγές εξολοθρεύθηκε το ένα τρίτο των ανθρώπων από τη φωτιά και την καπνιά και το θειάφι που εκτοξευόταν από τα στόματά τους. 19Γιατί η εξουσία των αλόγων βρίσκεται στο στόμα τους. Διότι οι ουρές τους είναι παρόμοιες με φίδια και έχουν κεφάλια και με αυτά τιμωρούν.

20Οι υπόλοιποι από τους ανθρώπους που δεν σκοτώθηκαν με αυτές τις πληγές δεν μετανόησαν από τα κατασκευάσματά τους, ώστε να σταματήσουν να προσκυνούν τα είδωλα τα χρυσά και τα αργυρά και τα χάλκινα και τα λίθινα και τα ξύλινα, τα οποία ούτε να βλέπουν μπορούν, ούτε να ακούνε ούτε να περπατούν[[87]](#footnote-87). 21Και δεν μετανόησαν για τους φόνους τους ούτε για τις μαγείες τους ούτε για την πορνεία τους ούτε για τις κλεψιές τους.

**ΚΕΦΑΛΑΙΟ Ι’**

# Ο ισχυρός άγγελος[[88]](#footnote-88)

1Και είδα έναν άλλο άγγελο ισχυρό να κατεβαίνει από τον ουρανό. Τον περιέβαλε νεφέλη[[89]](#footnote-89) και το ουράνιο τόξο γύρω από το κεφάλι του και το πρόσωπό του όπως ο ήλιος και τα πόδια του ωσάν πύρινοι στύλοι. 2Και στο χέρι του κρατούσε βιβλίο ανοικτό και τοποθέτησε το δεξί του πόδι πάνω στη θάλασσα και το αριστερό πάνω στη γη 3και έκραξε με δυνατή φωνή όπως μουγκρίζει το λιοντάρι[[90]](#footnote-90). Και όταν έκραξε, λάλησαν οι εφτά βροντές[[91]](#footnote-91) τις δικές τους φωνές. 4Και όταν λάλησαν οι εφτά βροντές επρόκειτο να γράφω. Και άκουσα φωνή από τον ουρανό που έλεγε: *σφράγισε αυτά που λάλησαν οι εφτά βροντές και μην τα γράψεις****[[92]](#footnote-92)***. 5Και ο άγγελος, που είδα να στέκεται πάνω στη θάλασσα και πάνω στη γη, σήκωσε το χέρι του το δεξί στον ουρανό[[93]](#footnote-93) 6και ορκίστηκε *σε αυτόν που ζει αιώνια, που δημιούργησε τον ουρανό και όσα υπάρχουν σ’ αυτόν και τη γη και όσα υπάρχουν σ’ αυτή και τη θάλασσα και όσα υπάρχουν σ’ αυτήν, διότι πλέον δεν υπάρχει χρόνος αφού στις ημέρες που θα σαλπίσει ο έβδομος άγγελος θα ολοκληρωθεί το μυστήριο του Θεού, όπως το ευαγγελίστηκε στους δούλους του τους προφήτες.*

8Και η φωνή που άκουσα από τον ουρανό πάλι λαλούσε σε μένα και έλεγε: *πήγαινε και πάρε το μικρό βιβλίο που είναι ανοικτό στο χέρι του αγγέλου που στεκόταν πάνω στη θάλασσα και πάνω στη γη*. 9Και πήγα στον άγγελο λέγοντάς του να μου δώσει το μικρό βιβλίο. Και μου λέει: *πάρε αυτό και να το καταφάς. Θα σου πικράνει την κοιλιά αλλά στο στόμα σου θα είναι γλυκό σαν μέλι.* 10Παρέλαβα το βιβλίο από το χέρι του αγγέλου και το κατέφαγα και ήταν στο στόμα μου γλυκό σαν το μέλι. Και όταν το έφαγα η κοιλιά μου γέμισε πίκρα[[94]](#footnote-94). 11Και μου λένε: *πρέπει και πάλι να προφητέψεις σε λαούς και σε έθνη, σε γλώσσες και βασιλείς πολλούς*.

**ΚΕΦΑΛΑΙΟ ΙΑ’**

# Η μέτρηση του ναού[[95]](#footnote-95)

1Και μου δόθηκε καλάμι όμοιο με ραβδί με την εντολή: *σήκω και μέτρησε τον Ναό του Θεού και το θυσιαστήριο και αυτούς που προσκυνούν σε αυτό. 2Και την εξωτερική αυλή να την εξαιρέσεις και να μην τη μετρήσεις, διότι παραχωρήθηκε στα έθνη. Και την αγία Πόλη θα την καταπατήσουν σαράντα δύο μήνες[[96]](#footnote-96)*.

# Οι δύο μάρτυρες

*3Και θα χορηγήσω στους δύο μάρτυρες την εξουσία και θα προφητεύσουν χίλιες διακόσιες εξήντα μέρες φορώντας σάκους[[97]](#footnote-97). 4Αυτοί είναι οι δύο ελιές και οι δύο λυχνοστάτες που στέκονται μπροστά στον Κύριο της γης[[98]](#footnote-98). 5Και εάν θέλει κάποιος να τους κάνει κακό, φωτιά εκπορεύεται από το στόμα τους και κατατρώγει τους εχθρούς τους. Έτσι πρόκειται να πεθάνει όποιος θελήσει να τους κάνει κακό. 6Αυτοί έχουν εξουσία να κλείσουν τον ουρανό προκειμένου να μην πέφτει βροχή τις ημέρες που προφητεύουν[[99]](#footnote-99). Και έχουν εξουσία και πάνω στα νερά να τα μεταβάλουν σε αίμα[[100]](#footnote-100) και να πλήξουν τη γη όσες φορές θελήσουν με όλες τις συμφορές.*

7Και όταν ολοκληρώσουν τη μαρτυρία τους, το θηρίο που ανεβαίνει από την άβυσσο θα κάνει μαζί τους πόλεμο και θα τους νικήσει και θα τους σκοτώσει. 8Και τα πτώματά τους θα μείνουν εκτεθειμένα στην πλατεία (ή στον πλατύ δρόμο) της πόλης της μεγάλης η οποία αλληγορικά (πνευματικά) ονομάζεται Σόδομα[[101]](#footnote-101) και Αίγυπτος, εκεί όπου σταυρώθηκε και ο κύριός τους[[102]](#footnote-102). 9Και θα βλέπουν οι άνθρωποι από τους λαούς και τις φυλές και τις γλώσσες και τα έθνη το πτώμα τους τρεισήμισι μέρες και τα πτώματά τους δεν θα ενταφιαστούν[[103]](#footnote-103). 10Και αυτοί που κατοικούνε στη γη χαίρονται με αυτούς και ευφραίνονται και ανταλλάσσουν δώρα διότι αυτοί οι δύο προφήτες βασάνισαν αυτούς που κατοικούν πάνω στη γη[[104]](#footnote-104).

11 Και μετά από τρεισήμισι μέρες Πνεύμα ζωής προερχόμενο από τον Θεό εισήλθε σ’ αυτούς και στάθηκαν στα πόδια τους και μεγάλος τρόμος κυρίευσε αυτούς που τους έβλεπαν[[105]](#footnote-105). 12 Και άκουσα φωνή δυνατή από τον ουρανό να λέγει σ’ αυτούς: *ανεβείτε εδώ*. Και αναλήφθηκαν στον ουρανό μέσα σε νεφέλη και τους είδαν οι εχθροί τους.

13Και εκείνη την ημέρα έγινε τρομερός σεισμός και το ένα δέκατο της πόλης σωριάστηκε και με τον σεισμό πέθαναν επτά χιλιάδες ανθρώπων, ενώ οι υπόλοιποι γεμάτοι φόβο δοξολόγησαν τον Θεό του ουρανού.

14Το δεύτερο Αλίμονο (η Ουαί η δεύτερη) πέρασε. Να έρχεται σύντομα το τρίτο Αλίμονο (η Ουαί η τρίτη).

# Έβδομη σάλπιγγα

Επουράνια ευχαριστία

15Και ο έβδομος άγγελος σάλπισε και ακούστηκαν φωνές δυνατές στον ουρανό να λένε:

*η βασιλεία του κόσμου ανήκει στον Κύριό μας και το Χριστό του και θα βασιλεύσει αιώνια[[106]](#footnote-106).*

16Και οι είκοσι τέσσερις πρεσβύτεροι, οι οποίοι κάθονται στους θρόνους τους μπροστά στο θρόνο του Θεού, έπεσαν με τα πρόσωπά τους και προσκύνησαν τον Θεό 17λέγοντας:

*Σε ευχαριστούμε, Κύριε Θεέ παντοκράτορα, εσύ που είσαι και υπήρχες και έρχεσαι, διότι ανέλαβες τη δύναμή σου την μεγάλη και βασίλευσες[[107]](#footnote-107) 18Και τα έθνη ταράχτηκαν αλλά έφθασε η οργή σου και ο καιρός να επιτελεστεί η κρίση των εθνών[[108]](#footnote-108)* *και να αποδοθεί ο μισθός στους δούλους σου τους προφήτες και τους αγίους και αυτούς που σέβονται το όνομά σου, τους μικρούς και τους μεγάλους και να διαφθείρεις αυτούς που διαφθείρουν τη γη[[109]](#footnote-109).*

19Και άνοιξε ο Ναός του Θεού στον ουρανό και φανερώθηκε η Κιβωτός της Διαθήκης του Κυρίου[[110]](#footnote-110) στο Ναό του. Και ξέσπασαν αστραπές και φωνές και βροντές και χαλάζι μεγάλο.

**ΚΕΦΑΛΑΙΟ ΙΒ’**

**Η γυναίκα και ο δράκοντας**

1Και σημείο μεγάλο αποκαλύφθηκε στον ουρανό, γυναίκα που περιβαλλόταν από τον ήλιο και η σελήνη κάτω από τα πόδια της και πάνω στο κεφάλι της στεφάνι με δώδεκα αστέρια[[111]](#footnote-111). 2Και κυοφορώντας έκραζε από τις ωδίνες του τοκετού και βασανιζόταν να γεννήσει[[112]](#footnote-112).

3Και φανερώθηκε και ένα άλλο σημάδι στον ουρανό και να! Δράκος πύρινος, μεγάλος, έχοντας επτά κεφάλια και δέκα κέρατα[[113]](#footnote-113) και πάνω στα κεφάλια του εφτά διαδήματα[[114]](#footnote-114). 4Και η ουρά του παρασύρει το ένα τρίτο των αστέρων του ουρανού και τους καταρρίπτει στη γη. Και ο δράκος στάθηκε μπροστά από τη γυναίκα που επρόκειτο να γεννήσει, προκειμένου όταν αυτό συμβεί να καταφάει το παιδί της. 5Και γέννησε παιδί αρσενικό που πρόκειται να ποιμαίνει όλα τα έθνη με σιδερένιο ραβδί[[115]](#footnote-115). Και αρπάχτηκε το παιδί της στο Θεό και το θρόνο του. 6Και η γυναίκα κατέφυγε στην έρημο όπου εκεί υπάρχει τόπος ετοιμασμένος από τον Θεό για να την εκτρέφουν χίλιες διακόσιες εξήντα μέρες.

7Και ξέσπασε πόλεμος στον ουρανό. Ο Μιχαήλ και οι άγγελοί του[[116]](#footnote-116) πολέμησαν με τον δράκοντα και αυτός πολέμησε με τους αγγέλους του. 8αλλά ηττήθηκε και δεν βρέθηκε τόπος για να παραμείνει άλλο στον ουρανό[[117]](#footnote-117). 9Και ο δράκοντας, το μεγάλο φίδι το πανάρχαιο που ονομάζεται διάβολος και σατανάς[[118]](#footnote-118) και παραπλανά όλη την οικουμένη, καταρρίφτηκε στη γη και οι άγγελοί του μαζί καταρρίφτηκαν[[119]](#footnote-119).

10Και άκουσα φωνή δυνατή στον ουρανό να λέγει: *τώρα πραγματοποιήθηκε η σωτηρία και η δύναμη και η βασιλεία του Θεού μας και η εξουσία του Χριστού του, διότι καταρρίφτηκε αυτός που κατηγορεί τα αδέλφια μας ενώπιον του Θεού ημέρα και νύχτα. 11Και αυτοί θριάμβευσαν επ’ αυτού με το αίμα τού Αρνίου και με το λόγο της μαρτυρίας τους και διότι αψήφησαν την ύπαρξή τους μέχρι θανάτου.*

*12Γι’ αυτό να ευφραίνεσθε οι ουρανοί και όσοι κατασκηνώνουν σ’ αυτούς. Αλίμονο στη γη και τη θάλασσα διότι κατέβηκε ο διάβολος σ’ εσάς έχοντας τρομερή οργή, αφού γνωρίζει ότι λίγο ακόμη καιρό έχει[[120]](#footnote-120).*

13Και όταν είδε ο δράκοντας ότι καταρρίφτηκε στη γη, κατεδίωξε τη γυναίκα που γέννησε τον γιο. 14Και παραχωρήθηκαν στη γυναίκα δύο φτερούγες του αετού του τεράστιου για να πετάξει στην έρημο[[121]](#footnote-121), στον προορισμένο τόπο της και να τρέφεται εκεί μακριά από το πρόσωπο του φιδιού ένα έτος και (δύο) έτη και μισό (τρεισήμισι έτη).

15Και το φίδι εκτόξευσε από το στόμα του νερό ορμητικό σαν ποτάμι πίσω από τη γυναίκα προκειμένου να την παρασύρει και την καταποντίσει. 16Και η γη βοήθησε τη γυναίκα και άνοιξε το στόμα της και κατάπιε το ποτάμι που εκτόξευσε ο δράκοντας από το στόμα του[[122]](#footnote-122).

17και οργίσθηκε ο δράκοντας με τη γυναίκα και έφυγε για να διεξάγει πόλεμο με τους υπολοίπους από τους απογόνους της, αυτούς που εφαρμόζουν τις εντολές του Θεού και κατέχουν (διαθέτουν) τη μαρτυρία του Ιησού.

**ΚΕΦΑΛΑΙΟ ΙΓ’**

**Ο Αντίχριστος[[123]](#footnote-123)**

1Και στάθηκα στην άμμο της θάλασσας. Και είδα να ανεβαίνει από τη θάλασσα θηρίο, το οποίο είχε δέκα κέρατα και εφτά κεφάλια και πάνω στα κέρατα δέκα διαδήματα και στα κεφάλια του βλάσφημα ονόματα. 2Και το θηρίο που είδα έμοιαζε με πάρδαλη και τα πόδια του ήταν σαν της αρκούδας και το στόμα του όπως του λιονταριού[[124]](#footnote-124). Και του παραχώρησε ο δράκοντας τη δύναμή του και το θρόνο του και εξουσία μεγάλη. 3Και μία από τις κεφαλές του ήταν σαν να είχε υποστεί θανάσιμη σφαγή, αλλά η θανάσιμη πληγή του θεραπεύτηκε και όλη η γη θαύμασε και ακολούθησε το θηρίο. 4Και προσκύνησαν τον δράκοντα που παραχώρησε την εξουσία στο θηρίο και προσκύνησαν το θηρίο λέγοντας:

*ποιος είναι όμοιος με το θηρίο;*

*Και ποιος μπορεί να διεξαγάγει πόλεμο μαζί του;[[125]](#footnote-125)*

Και του παραχωρήθηκε στόμα που ομιλούσε υπεροπτικά και βλασφημούσε τον Θεό. 5Και του παραχωρήθηκε εξουσία να διεξάγει πόλεμο σαράντα δύο μήνες. 6Και άνοιξε το στόμα του για να εκτοξεύσει βλασφημίες προς τον Θεό, το όνομά του και τη σκηνή του, αυτούς που κατασκηνώνουν στον ουρανό. 7Και του παραχωρήθηκε να διεξαγάγει πόλεμο με τους αγίους (τα μέλη της Εκκλησίας) και να τους συντρίψει. Και του παραχωρήθηκε εξουσία σε κάθε φυλή και λαό και γλώσσα και έθνος. 8Και θα το προσκυνήσουν όλοι εκείνοι που κατοικούνε στη γη, των οποία τα ονόματα δεν είναι καταχωρημένα στο βιβλίο της ζωής του Αρνίου που έχει σφαγεί από τότε που δημιουργήθηκε ο Κόσμος.

9Όποιος έχει αφτί ας ακούσει. 10Όποιος αιχμαλωτίζει θα αιχμαλωτιστεί[[126]](#footnote-126). Όποιος σκοτώνει με μαχαίρι, θα σκοτωθεί επίσης με μαχαίρι. Εδώ αποδεικνύεται η υπομονή και η πίστη των αγίων (των μελών της Εκκλησίας).

**ΚΕΦΑΛΑΙΟ ΙΔ’**

**Το Αρνίον στο όρος Σιών[[127]](#footnote-127)**

1Και είδα και να! Το Αρνίο στεκόταν πάνω στο όρος Σιών και μαζί του εκατόν σαράντα τέσσερις χιλιάδες άνθρωποι έχοντες το όνομά του και το όνομα του Πατέρα του γραμμένο στα μέτωπά τους. 2Και άκουσα φωνή απ’ τον ουρανό σαν ήχο καταρρακτών και βροντής μεγάλης. Και ο ήχος που άκουσα σαν αυτόν των κιθαριστών που κιθαρίζουν με τα όργανά τους. 3Και ψάλλουν καινούριο άσμα μπροστά στο θρόνο και τα τέσσερα ζώα και τους πρεσβυτέρους. Και κανείς δεν μπορούσε να κατανοήσει το άσμα παρά μόνον οι εκατόν σαράντα τέσσερις χιλιάδες που έχουν εξαγοραστεί (λυτρωθεί) από τη γη. 4Αυτοί είναι που δεν ήλθαν σε επαφή με γυναίκες, αφού είναι παρθένοι. Αυτοί είναι που ακολουθούν το Αρνίο όπου και αν πάει. Αυτοί εξαγοράστηκαν (απολυτρώθηκαν) από τους ανθρώπους ως η απαρχή (η πρώτη θυσιαστική προσφορά) για τον Θεό και το Αρνίο. 5Και δεν βρέθηκε στο στόμα τους ψεύδος, αφού είναι (σαν θύματα) χωρίς ψόγο[[128]](#footnote-128).

# Το Αιώνιο Ευαγγέλιο[[129]](#footnote-129)

6Και είδα έναν άλλον άγγελο να πετά μεσούρανα, κομίζοντας αιώνιο χαρμόσυνο μήνυμα σε αυτούς που κάθονται πάνω στη γη και σε κάθε έθνος και φυλή και γλώσσα και λαό 7διακηρύσσοντας με ηχηρή φωνή: *σεβαστείτε τον Κύριο και δοξολογήστε τον, διότι έφθασε η ώρα της Κρίσεώς του και προσκυνήστε Αυτόν που δημιούργησε τον ουρανό και τη γη και τη θάλασσα και τις πηγές των υδάτων.*

8Και άλλος δεύτερος άγγελος ακολούθησε λέγοντας: *έπεσε (εάλω) η Βαβυλώνα η μεγάλη, η οποία από το μεθυστικό κρασί της πορνείας της πότισε (μέθυσε) τα έθνη[[130]](#footnote-130).*

9 Και ένας τρίτος άγγελος τους ακολούθησε λέγοντας με φωνή ηχηρή:

*Εάν κάποιος προσκυνεί το Θηρίο και την εικόνα του (άγαλμά του) και λαμβάνει το χάραγμα στο μέτωπό του ή πάνω στο χέρι του 10και αυτός θα πιει από το μεθυστικό κρασί του Θεού, που κεράστηκε άκρατος στο ποτήρι της οργής του και θα βασανιστεί με φωτιά και θειάφι μπροστά στους αγίους αγγέλους και στο Αρνίο[[131]](#footnote-131).*

*11Και η καπνιά του βασανισμού τους ανεβαίνει αιώνια. Και δεν έχουν ανάπαυση ημέρα και νύχτα αυτοί που προσκυνάνε το θηρίο και την εικόνα του και όποιος λαμβάνει το χάραγμα του ονόματός του[[132]](#footnote-132).*

12Εδώ φαίνεται η υπομονή των αγίων (πιστών μελών της Εκκλησίας), αυτοί που εφαρμόζουν τις εντολές του Θεού και έχουν πίστη στον Ιησού.

# Ο δεύτερος Μακαρισμός

13Και άκουσα μια φωνή από τον ουρανό να λέγει:

*Γράψε: ευτυχισμένοι οι νεκροί που πεθαίνουν με πίστη στον Κύριο από τώρα.*

*Ναι, λέγει το Πνεύμα προκειμένου να αναπαυθούν από τους κόπους τους, ενώ τα έργα τους θα τους ακολουθούν.*

# Ο Υιός του Ανθρώπου. Ο θερισμός και τρυγητός του κόσμου[[133]](#footnote-133).

14Και είδα και να! Νεφέλη λευκή και πάνω στη νεφέλη καθόταν κάποιος όμοιος με τον Υιό του Ανθρώπου έχοντας στο κεφάλι του χρυσό στεφάνι και στο χέρι δρεπάνι κοφτερό. 15Και ένας άλλος άγγελος βγήκε από τον Ναό, κράζοντας με μεγάλη φωνή σε αυτόν που καθόταν στη νεφέλη:

*Στείλε το δρεπάνι σου και θέρισε, διότι έφτασε η ώρα του θερισμού, αφού ξεράθηκαν τα σπαρτά της γης.*

16Τότε αυτός που καθόταν στη νεφέλη έριξε το δρεπάνι του στη γη και αυτή θερίσθηκε.

17Και ένας άλλος άγγελος βγήκε από τον Ναό στον ουρανό έχοντας και αυτός δρεπάνι κοφτερό. 18Και άλλος άγγελος βγήκε από το θυσιαστήριο, έχοντας εξουσία στη φωτιά, και φώναξε με δυνατή κραυγή σε αυτόν που έχει το δρεπάνι το αιχμηρό λέγοντας:

*Στείλε το δρεπάνι σου το αιχμηρό και τρύγησε τα τσαμπιά της αμπέλου της γης, διότι ωρίμασαν τα σταφύλια της.*

19Και έβαλε ο άγγελος το δρεπάνι του στη γη και τρύγησε το αμπέλι της γης κι έβαλε τα σταφύλια στο πατητήρι το μεγάλο του θυμού του Θεού. 20Και πατήθηκε το πατητήρι εκτός της πόλεως κι έτρεξε απ’ αυτό αίμα που έφτασε μέχρι τα χαλινάρια των αλόγων σε χίλια εξακόσια στάδια μάκρος (τριακόσια χιλιόμετρα).

**ΚΕΦΑΛΑΙΟ ΙΕ’**

**Η ωδή του Αρνίου[[134]](#footnote-134)**

1Και είδα ένα άλλο σημείο στον ουρανό μεγάλο και θαυμαστό, εφτά αγγέλους που είχαν τις εφτά συμφορές τις τελευταίες, διότι μ’ αυτές ολοκληρώνεται ο θυμός του Θεού. 2Και είδα κάτι σαν θάλασσα γυάλινη ανακατεμένη με φωτιά και αυτούς που βγαίνουν νικητές από τη μάχη τους με το Θηρίο και την εικόνα του (το άγαλμά του) και τον αριθμό τού ονόματός του να στέκονται στην γυάλινη θάλασσα κρατώντας κιθάρες θεϊκές. 3Και ψέλνουν το τραγούδι του Μωυσέως του δούλου του Θεού και του Αρνίου λέγοντας:

*Μεγάλα και θαυμαστά τα έργα σου Κύριε, Θεέ παντοκράτωρ.*

*Δίκαιοι και αληθινοί είναι οι οδοί σουν βασιλιά των εθνών.*

*4Ποιος δεν θα φοβηθεί Κύριε*

*και δεν θα δοξάσει το Όνομά σου;*

*διότι είσαι ο μόνος άγιος.*

*Διότι όλα τα έθνη θα έλθουν και θα προσκυνήσουν μπροστά σου*

*διότι οι δίκαιες βουλές σου φανερώθηκαν.*

**Οι Άγγελοι των φιαλών**

5Και μετά από αυτά είδα να ανοίγεται ο Ναός της Σκηνής του Μαρτυρίου στον Ουρανό[[135]](#footnote-135). 6Και βγήκαν οι εφτά άγγελοι από τον Ναό έχοντας τις εφτά πληγές. Φορούσαν ενδύματα λινά καθαρά και λαμπρά. Και ήταν ζωσμένοι στα στήθη τους χρυσές ζώνες. 7Και ένα από τα τέσσερα ζώα έδωσε στους επτά αγγέλους εφτά φιάλες χρυσές γεμάτες με το θυμό του Θεού που ζει αιώνια. 8Και γέμισε ο Ναός με τον καπνό της δόξας του Θεού και τη δύναμή Του. Και κανείς δεν μπορούσε πλέον να εισέλθει στον Ναό μέχρι να ολοκληρωθούν οι εφτά πληγές των επτά αγγέλων[[136]](#footnote-136).

**ΚΕΦΑΛΑΙΟ ΙΣΤ’**

**Οι επτά φιάλες**

1Και άκουσα μια φωνή ηχηρή από τον Ναό[[137]](#footnote-137) να λέει στους εφτά αγγέλους: *πηγαίνετε και αδειάστε τις εφτά φιάλες του θυμού του Θεού στη γη[[138]](#footnote-138).*

2Και έφυγε ο πρώτος και άδειασε τη φιάλη του στη γη. Και προκλήθηκε μια πληγή κακή που προκαλούσε πόνο στους ανθρώπους που είχαν το χάραγμα του Θηρίου και αυτούς που προσκυνάνε την εικόνα του[[139]](#footnote-139).

3και ο δεύτερος άγγελος άδειασε τη φιάλη του στη θάλασσα. Και προκλήθηκε κάτι σαν αίμα νεκρού και κάθε έμβιο ον πέθανε στη θάλασσα.

4Και ο τρίτος άδειασε τη φιάλη του στα ποτάμια και στις πηγές των νερών και το νερό μεταβλήθηκε σε αίμα[[140]](#footnote-140).

5Και άκουσα τον άγγελο των νερών να διακηρύσσει:

*είσαι δίκαιος εσύ που υπάρχεις και υπήρχες, ο όσιος, διότι με αυτόν τον τρόπο εκδήλωσες την κρίση σου. 6Αίμα αγίων και προφητών έχυσαν γι’ αυτό και αίμα τους έδωσες να πιουν. Τους αξίζει[[141]](#footnote-141).*

7Και άκουσα μια φωνή από το θυσιαστήριο να απαντά: *Ναι Κύριε Θεέ παντοκράτωρ αληθινές και δίκαιες είναι οι κρίσεις σου[[142]](#footnote-142).*

8Και ο τέταρτος άγγελος άδειασε τη φιάλη του στον ήλιο και του παραχωρήθηκε η εξουσία να κατακάψει τους ανθρώπους με τη φωτιά. 9Και κατακάηκαν οι άνθρωποι υπερβολικά και βλασφήμησαν το όνομα του Θεού που έχει εξουσία γι’ αυτές τις συμφορές και δεν μετανόησαν να τον δοξολογήσουν.

10Και ο πέμπτος άγγελος άδειασε τη φιάλη του στο θρόνο του θηρίου. Και απλώθηκε σκοτάδι στη βασιλεία του και μασούσαν τις γλώσσες τους οι άνθρωποι από τον πόνο. 11και βλασφήμησαν τον Θεό τού ουρανού από τους πόνους τους και τις πληγές[[143]](#footnote-143) τους και δεν μετανόησαν για τα έργα τους[[144]](#footnote-144).

**Ο Αρμαγεδών[[145]](#footnote-145)**

12Και ο έκτος άδειασε τη φιάλη του στον ποταμό τον μεγάλο τον Ευφράτη. Και ξεράθηκε το νερό του προκειμένου να ετοιμασθεί η οδός των βασιλέων που καταφθάνουν από το σημείο της ανατολής του ήλιου[[146]](#footnote-146). 13Και είδα από το στόμα του δράκοντα και από αυτό του θηρίου και από αυτό του Ψευδοπροφήτη πνεύματα τρία ακάθαρτα που έμοιαζαν με βατράχια[[147]](#footnote-147). 14Είναι δαιμονικά πνεύματα που επιτελούν θαύματα (σημεία) και αποστέλλονται να συγκεντρώσουν τους βασιλείς όλης της οικουμένης στον πόλεμο εκείνης της Ημέρας της μεγάλης του Θεού του παντοκράτορα.

*15Να! Έρχομαι σαν κλέφτης[[148]](#footnote-148). Ευτυχισμένος είναι αυτός που μένει ξάγρυπνος και διατηρεί τα ρούχα του προκειμένου να μην περπατά γυμνός και βλέπουν την ασχήμια του.*

16Και συγκέντρωσε αυτούς στον τόπο που εβραϊκά αποκαλείται *Αρμαγεδών*. 17Και ο έβδομος άδειασε τη φιάλη του στον αέρα. Και βγήκε φωνή ισχυρή από τον επουράνιο ναό από το θρόνο λέγουσα: ***Συντελέσθηκε.***

18Και προκλήθηκαν αστραπές και βροντές και φωνές και σεισμός τόσος μεγάλος που δεν έχει πραγματοποιηθεί από τότε που υπάρχουν άνθρωποι πάνω στη γη. 19Και η πόλη η μεγάλη διαιρέθηκε σε τρία μέρη και οι πόλεις των εθνών έπεσαν. Και ο Θεός θυμήθηκε τη Βαβυλώνα τη μεγάλη να της προσφέρει το ποτήρι τού μεθυστικού κρασιού της οργής του. 20και όλα τα νησιά εξαφανίστηκαν και τα όρη δεν βρέθηκαν στη θέση τους. 21Και χαλάζι μεγάλο βαρύ σαν τάλαντο (σαράντα δύο κιλά) κατεβαίνει από τον ουρανό στους ανθρώπους. Και βλασφήμησαν τον Θεό ένεκα της συμφοράς της χαλάζης, διότι ήταν πάρα πολύ μεγάλη.

**ΚΕΦΑΛΑΙΟ ΙΖ’**

**Η πόρνη**[[149]](#footnote-149)

1Και ήλθε ένας από τους εφτά αγγέλους[[150]](#footnote-150) που έχουν τις εφτά φιάλες και ομίλησε μαζί μου λέγοντας: *Έλα να σου αποκαλύψω την αμαρτία και την τιμωρία της μεγάλης πόρνης που κάθεται πάνω σε πολλά νερά[[151]](#footnote-151). 2Μαζί της πόρνευσαν οι βασιλείς της γης και μέθυσαν αυτοί που κατοικούν τη γη από το κρασί της πορνείας της[[152]](#footnote-152).*

3Και με μετέφερε στην έρημο διά του πνεύματος[[153]](#footnote-153). Και είδα γυναίκα να κάθεται πάνω σε θηρίο κόκκινο, γεμάτο ονόματα βλασφημίας που είχε κεφαλές εφτά και κέρατα δέκα. 4Και η γυναίκα φορούσε πορφυρά και κόκκινα[[154]](#footnote-154), ενώ ήταν στολισμένη με χρυσάφι και πολύτιμους λίθους και μαργαριτάρια. Κρατούσε ποτήρι χρυσό στο χέρι της γεμάτο με βδελύγματα και τις ακαθαρσίες της πορνείας τής γης. 5Και πάνω στο μέτωπο ήταν γραμμένο το όνομά της το μυστηριώδες[[155]](#footnote-155), *Βαβυλώνα η μεγάλη, η μητέρα των πορνών και των βδελυγμάτων της γης*.

Και είδα τη γυναίκα να μεθά από το αίμα των αγίων, από το αίμα των μαρτύρων του Ιησού. 6Και όταν την είδα εκθαμβώθηκα[[156]](#footnote-156). 7Και μου είπε ο άγγελος: *γιατί άραγε εκθαμβώθηκες; Εγώ θα σου αποκαλύψω το μυστήριο της γυναίκας και του Θηρίου που την βαστάζει, που έχει τις εφτά κεφαλές και τα δέκα κέρατα. 8Το θηρίο το οποίο είδες ήταν και δεν υπάρχει και πρόκειται να αναδυθεί από την άβυσσο και να οδηγηθεί στην απώλεια. Και θα εκπλαγούν αυτοί που κατοικούν στη γη των οποίων τα ονόματα δεν είναι καταγεγραμμένα στο βιβλίο τής ζωής από τότε που δημιουργήθηκε ο κόσμος, βλέποντας ότι το Θηρίο ήταν και δεν υπάρχει και θα εμφανιστεί.*

**Οι επτά αυτοκράτορες**

9Σ’ αυτό το σημείο φαίνεται ο νους που διαθέτει σοφία[[157]](#footnote-157). Τα εφτά κεφάλια είναι εφτά όρη πάνω στα οποία κάθεται η γυναίκα. 10Και βασιλείς είναι εφτά[[158]](#footnote-158). Οι πέντε έπεσαν, ο ένας υπάρχει και ο άλλος δεν ήλθε ακόμη. Και όταν εμφανιστεί πρόκειται λίγο να παραμείνει. 11Και το θηρίο το οποίο ήταν και δεν είναι, αυτός είναι ο όγδοος βασιλιάς και είναι από τους εφτά και οδεύει στην απώλεια.

**Οι δέκα βασιλείς**[[159]](#footnote-159)

12Και τα δέκα κέρατα που είδες είναι δέκα βασιλείς, οι οποίοι δεν ανέλαβαν ακόμη βασιλεία αλλά θα εξουσιάσουν για μία ώρα μαζί με το θηρίο. 13Αυτοί έχουν την ίδια γνώμη και παραχώρησαν τη δύναμη και την εξουσία τους στο θηρίο. 14Αυτοί θα πολεμήσουν εναντίον του Αρνίου και το Αρνίο θα τους συντρίψει διότι είναι κύριος των κυρίων και βασιλιάς των βασιλέων[[160]](#footnote-160) και αυτοί που είναι μαζί του είναι προσκεκλημένοι (επίλεκτοι) και εκλεκτοί και πιστοί.

15Και μου λέγει: *τα νερά, τα οποία είδες και πάνω τους κάθεται η πόρνη, είναι λαοί και όχλοι και έθνη και γλώσσες. 16Και τα δέκα κέρατα που είδες και το Θηρίο θα μισήσουν την πόρνη και θα την ερημώσουν και θα την ξεγυμνώσουν και θα καταφάνε τις σάρκες της και θα την κατακάψουν με φωτιά. 17Διότι ο Θεός έβαλε στην καρδιά τους να πραγματοποιήσουν τη γνώμη του[[161]](#footnote-161)* *και να ομοφωνήσουν και να παραδώσουν τη βασιλεία τους στο Θηρίο μέχρι να ολοκληρωθούν οι λόγοι τού Θεού. 18Και η γυναίκα που είδες είναι η πόλη η μεγάλη, που κυριαρχεί στους βασιλείς της γης[[162]](#footnote-162).*

**ΚΕΦΑΛΑΙΟ ΙΗ’**

**Ο επιτάφιος θρήνος της πόρνης[[163]](#footnote-163)**

1Και μετά απ’ αυτά είδα άλλο άγγελο να κατεβαίνει από τον ουρανό με μεγάλη εξουσία. Και η γη φωτίσθηκε από τη δόξα του. 2και έκραξε με δυνατή φωνή:

*Έπεσε, έπεσε η Βαβυλώνα η μεγάλη και μετατράπηκε σε κατοικητήριο δαιμόνων και κατοικία δαιμόνων και κατοικία κάθε ακαθάρτου πνεύματος και φωλιά κάθε ακάθαρτου και μισητού ορνέου[[164]](#footnote-164). 3Διότι από το μεθυστικό κρασί της πορνείας της μέθυσαν όλα τα έθνη και οι βασιλείς της γης πόρνευσαν μαζί της και οι έμποροι της γης πλούτησαν από τη δύναμη της χλιδής της[[165]](#footnote-165).*

4Και άκουσα μια άλλη φωνή από τον ουρανό να λέει: *Βγες λαέ μου από αυτήν, προκειμένου να μη συμμετάσχετε στις αμαρτίες της και να μην πληγείτε από τις συμφορές της[[166]](#footnote-166). 5διότι οι αμαρτίες της υψώθηκαν μέχρι τον ουρανό και έλαβε υπόψη του ο Θεός τις αδικίες της[[167]](#footnote-167).* *6Να ανταποδώστε σε αυτήν όπως κι αυτή συμπεριφέρθηκε, και πληρώστε την διπλά για τα έργα της. Με το ποτήρι που κερνούσε, κεράστε την διπλά. 7Όσο αυτοδοξάστηκε και οργίασε, τόσο βάσανο και πένθος να της προσφέρετε. Διότι συλλογιζόταν στην καρδιά της ότι «έχω ενθρονιστεί ως βασίλισσα και δεν είμαι χήρα και δεν θα βιώσω πένθος». 8Γι’ αυτό σε μια μέρα θα επέλθουν οι συμφορές της, ο θάνατος και το πένθος και η πείνα και θα κατακαεί με φωτιά, διότι είναι πανίσχυρος ο Θεός που την έκρινε (τιμώρησε)[[168]](#footnote-168).*

9Και θα την κλάψουν και θα θρηνήσουν γι’ αυτή οι βασιλείς της γης που πόρνευσαν μαζί της και οργίασαν όταν δουν τον καπνό που θα ανεβαίνει από την πυρπόλησή της. 10Και στεκόμενοι μακριά από το φόβο που αισθάνονται για τα βάσανά της θα μοιρολογούν:

*Αλίμονο, αλίμονο πόλη μεγάλη Βαβυλώνα,*

*πόλη η πανίσχυρη,*

*διότι σε μια ώρα μόλις*

*επήλθε η τιμωρία σου.*

11Και οι έμποροι της γης θα κλάψουν και θα πενθήσουν γι’ αυτή, διότι πλέον κανείς δεν αγοράζει το εμπόρευμά τους, 12χρυσάφι και ασήμι, και πολύτιμοι λίθοι και μαργαριτάρια, πολυτελή λινά και πορφυρά και μεταξωτά και κόκκινα, *τα είδη πολυτελείας* από ελεφαντοστό, πανάκριβο ξύλο και χαλκό και σίδερο και μάρμαρο, 13κανέλα και θυμιάματα και μύρο και λιβάνι, κρασί και λάδι, σιμιγδάλι, στάρι, ζώα και πρόβατα άλογα και αμάξια κορμιά σκλάβων αλλά και ανθρώπινες ψυχές (υπάρξεις).

*14Και η απόλαυση που επιθυμούσε η ψυχή σου[[169]](#footnote-169) χάθηκε για σένα και όλα τα πλούτη και τα μεγαλεία απομακρύνθηκαν και δεν θα τα βρεις πλέον.*

15Όσοι εμπορεύονταν αυτά και πλούτησαν από αυτή θα σταθούν μακριά από το φόβο για τα βασανιστήριά της και κλαίγοντας και πενθούντες 16και μοιρολογώντας:

*Αλίμονο, αλίμονο, πόλη μεγάλη, που φοράς πολυτελή λινά και πορφυρά και κόκκινα και ήσουν στολισμένη με χρυσάφι και πολύτιμους λίθους και μαργαριτάρια, 17διότι σε μία μόλις ώρα εξαφανίσθηκε τόση χλιδή.*

Και κάθε κυβερνήτης και καθένας που έπλεε σ’ αυτόν τον τόπο και οι ναύτες και όσοι εργάζονται στη θάλασσα, στάθηκαν από μακριά 18και βλέποντας τον καπνό από την πυρπόλησή της έκραζαν:

*Ποια άλλη πόλη ήταν όμοια με την πόλη την μεγάλη;*

19Και έβαζαν χώμα στο κεφάλι τους και έκραζαν κλαίγοντας και πενθούσαν μοιρολογώντας:

*Αλίμονο, Αλίμονο στην πόλη τη μεγάλη με την οποία πλούτησαν όλοι αυτοί που έχουν πλοία στη θάλασσα από την πολυτέλειά της, αφού καταστράφηκε σε μία μόλις ώρα.*

*20Ας ευφραίνεται για την καταστροφή της ο ουρανός και οι άγιοι και οι απόστολοι και οι προφήτες, διότι ο Θεός σάς δικαίωσε λαμβάνοντας εκδίκηση από αυτήν[[170]](#footnote-170).*

21Και σήκωσε ένας άγγελος ένα ισχυρό λίθο που ήταν σαν μυλόπετρα τεράστια και τον έριξε στη θάλασσα λέγοντας:

*με τέτοια ορμή θα καταποντιστεί η Βαβυλώνα, η μεγάλη πόλη και δεν θα βρεθεί πλέον. 22Και ο ήχος αυτών που παίζουν κιθάρα και των μουσικών και αυτών που παίζουν τον αυλό και των σαλπιστών δεν θα ακουστεί πλέον σε σένα και δε θα βρεθεί πλέον σε σένα κάθε τεχνίτης οποιασδήποτε τέχνης και ο ήχος της μυλόπετρας δεν θα ακουσθεί πλέον σε σένα 23και το φως του λυχναριού δεν θα φανεί πλέον σε σένα και η φωνή του γαμπρού και της νύμφης δεν θα ακουστεί πλέον σε σένα[[171]](#footnote-171). Διότι οι έμποροί σου ήταν οι δυνάστες της γης και με τη μαγεία σου πλανήθηκαν όλα τα έθνη. 24Και σ’ αυτήν χύθηκε αίμα προφητών και αγίων και όλων αυτών που σφαγιάστηκαν πάνω στη γη.*

**ΚΕΦΑΛΑΙΟ ΙΘ’**

**Οι γάμοι του Αρνίου[[172]](#footnote-172)**

1Μετά απ’ αυτά άκουσα κάτι σαν φωνή μεγάλη προερχόμενη από πολύ όχλο στον ουρανό να λένε:

*Αλληλούια.*

*Η σωτηρία και η δόξα και η δύναμη είναι του Θεού μας,*

*2διότι οι κρίσεις του είναι αληθινές και δίκαιες.*

*Διότι τιμώρησε την πόρνη τη μεγάλη,*

*η οποία διέφθειρε τη γη με την πορνεία της και πήρε εκδίκηση από τα χέρια της*

*για το αίμα των δούλων του[[173]](#footnote-173).*

3Και για δεύτερη φορά είπαν:

*Αλληλούια.*

*Και ο καπνός της θα ανεβαίνει αιώνια[[174]](#footnote-174).*

4Και έπεσαν οι είκοσι τέσσερις πρεσβύτεροι και τα τέσσερα ζώα και προσκύνησαν το Θεό που κάθεται στον θρόνο λέγοντας:

*Αμήν, αλληλούια.*

5Και φωνή εκπορεύτηκε από το θρόνο και έλεγε:

*Αινείτε τον Θεό μας όλοι οι δούλοι του*

*και αυτοί που τον φοβούνται (σέβονται),*

*οι μικροί και οι μεγάλοι.*

6Και άκουσα κάτι σαν φωνή πολλού όχλου και σαν βοή καταρρακτών και σαν ήχο ισχυρών βροντών να λέγει:

*Αλληλούια, διότι βασίλευσε ο Κύριος,*

*ο Θεός μας, ο παντοκράτορας.*

*7Ας χαιρόμαστε και ας αγαλλόμαστε*

*και ας τον δοξολογούμε.*

### Διότι έφθασε ο γάμος του Αρνίου

*και η γυναίκα του ετοιμάσθηκε.*

*8Και της δόθηκε ως ρούχο*

*λινό λαμπρό και καθαρό.*

*Το λινό συμβολίζει τα δίκαια έργα των αγίων[[175]](#footnote-175).*

9Και μου λέει: *Γράψε! Ευτυχισμένοι αυτοί που έχουν προσκληθεί στο γαμήλιο δείπνο του Αρνίου.* Και μου λέγει: *Αυτοί οι λόγοι οι αληθινοί είναι του Θεού.*

10Και έπεσα μπροστά στα πόδια του για να τον προσκυνήσω. Και μου λέγει: *Πρόσεχε μήν! Είμαι και εγώ σύνδουλός σου και των αδελφών σου που δίνουν τη μαρτυρία για τον Ιησού. Διότι η μαρτυρία του Ιησού είναι το πνεύμα της προφητείας*.

**Ο Λόγος του Θεού[[176]](#footnote-176)**

11Και αντίκρισα τον ουρανό ανοικτό και να! Άλογο λευκό και ο αναβάτης του ονομαζόταν πιστός και αληθινός[[177]](#footnote-177) και κρίνει με δικαιοσύνη και πολεμά. 12Και τα μάτια του ήταν φλόγες πυρός και στο κεφάλι του πολλά διαδήματα, όπου ήταν καταγεγραμμένα ονόματα και ένα όνομα το οποίο δεν γνωρίζει κανένας παρά μόνον αυτός. 13Και φορά ρούχο που είναι βαμμένο στο αίμα[[178]](#footnote-178). Και το όνομά του είναι ο Λόγος του Θεού. 14και οι στρατιές στον ουρανό τον ακολουθούσαν πάνω σε λευκά άλογα, φορώντας λινό λευκό καθαρό. 15Και από το στόμα του εκπορεύεται μάχαιρα δίκοπη κοφτερή προκειμένου με αυτήν να συντρίψει τα έθνη. Και αυτός θα τους ποιμάνει με σιδερένια ράβδο και αυτός θα πατήσει το πατητήρι του κρασιού της τρομερής οργής του Θεού του παντοκράτορα. 16Και πάνω στο ρούχο του και στον μηρό του υπάρχει όνομα γραμμένο: *Βασιλιάς των βασιλέων και κύριος των κυρίων*.

**Ο δείπνος[[179]](#footnote-179)**

17Και αντίκρισα άγγελο να στέκεται στο σημείο που βρίσκεται ο ήλιος και έκραξε με φωνή μεγάλη προσκαλώντας όλα τα όρνια που πετάνε μεσουρανίς:

*Ελάτε, συγκεντρωθείτε στο κορυφαίο δείπνο του Θεού 18για να φάτε σάρκες βασιλέων και σάρκες χιλιάρχων και σάρκες ισχυρών και σάρκες αλόγων και των αναβατών τους και τις σάρκες όλων, των ελεύθερων και των δούλων, των μικρών και των μεγάλων.*

19Και είδα το θηρίο και τους βασιλείς της γης και τα στρατεύματά τους συγκεντρωμένα για να πραγματοποιήσουν πόλεμο με τον αναβάτη του ίππου και με το στράτευμά του. 20και πιάστηκε το Θηρίο και μαζί του ο ψευδοπροφήτης που επιτέλεσε τα σημεία (τα θαύματα) με την εντολή του, με τα οποία παραπλώςνησε αυτούς που έλαβαν το χάραγμα του θηρίου και αυτούς που προσκυνούσαν την εικόνα του. ζωντανοί ρίχτηκαν και οι δυο στην πύρινη λίμνη που κατακαίεται με θειάφι. 21Και οι υπόλοιποι σκοτώθηκαν με τη μάχαιρα του αναβάτη πάνω στον ίππο, που εκπορεύτηκε από το στόμα του. και όλα τα όρνια χόρτασαν από τις σάρκες τους.

**ΚΕΦΑΛΑΙΟ Κ’**

**Η χιλιετής Βασιλεία**

1Και είδα έναν άγγελο να κατεβαίνει απ’ τον ουρανό κρατώντας το κλειδί της αβύσσου και μια αλυσίδα μεγάλη στο χέρι του. 2Και αιχμαλώτισε τον δράκοντα, το φίδι το αρχαίο που είναι ο διάβολος και ο Σατανάς, που πλανά την οικουμένη, και τον έδεσε για χίλια έτη 3και τον έριξε στην άβυσσο και την έκλεισε και τη σφράγισε από πάνω του για να μην παραπλανά άλλο τα έθνη μέχρι να ολοκληρωθούν τα χίλια έτη. Και μετά απ’ αυτά πρόκειται να λυθεί για μικρό χρόνο.

4Και είδα θρόνους και κάθισαν σ’ αυτούς και τους παραχωρήθηκε το δικαίωμα της κρίσης. Και τις ψυχές αυτών που είχαν αποκεφαλιστεί για τη μαρτυρία του Ιησού και τον λόγο του Θεού και αυτοί που δεν προσκύνησαν το θηρίο ούτε την εικόνα του και δεν έλαβαν το χάραγμα στο μέτωπό τους και στο χέρι τους. Και έζησαν και βασίλεψαν με τον Χριστό τα χίλια έτη. 5Και οι υπόλοιποι από τους νεκρούς δεν έζησαν μέχρις ότου ολοκληρώθηκαν τα χίλια έτη. Αυτή είναι η ανάσταση η πρώτη.

6Ευτυχισμένος και άγιος αυτός που συμμετέχει στην πρώτη ανάσταση αφού σ’ αυτούς δεν έχει εξουσία ο δεύτερος θάνατος, αλλά θα είναι ιερείς του Θεού και του Χριστού και θα βασιλεύσουν μαζί με αυτόν χίλια έτη.

**Η Κρίση**

7Και όταν ολοκληρωθούν τα χίλια έτη θα ελευθερωθεί ο Σατανάς από τη φυλακή του 8και θα βγει να παραπλανήσει τα έθνη που βρίσκονται στις τέσσερις γωνίες της γης, τον Γωγ και τον Μαγώγ[[180]](#footnote-180) για να τους συνάξει σε πόλεμο, των οποίων ο αριθμός ήταν όπως η άμμος της θάλασσας. 9Και ανέβηκαν σε όλο το πλάτος της γης και περικύκλωσαν το στρατόπεδο των αγίων και την πόλη την αγαπημένη. Και κατέβηκε φωτιά από τον ουρανό από τον Θεό και τους κατέφαγε.

10Και ο διάβολος που τους πλανά ρίχτηκε στη λίμνη της φωτιάς και του θειαφιού, όπου βρίσκονταν το Θηρίο και ο ψευδοπροφήτης. Και θα βασανιστούν μέρα και νύχτα αιώνια.

11Και αντίκρισα θρόνο τεράστιο λευκό και αυτόν που κάθεται πάνω σ’ αυτόν, μπροστά από το πρόσωπο του οποίου η γη και ο ουρανός εξαφανίσθηκαν και δεν βρέθηκε τόπος γι’ αυτούς. 12Και αντίκρισα τους νεκρούς, τους σπουδαίους και τους ασήμαντους να στέκονται μπροστά στο θρόνο και τα βιβλία άνοιξαν. Και άλλο βιβλίο άνοιξε αυτό της ζωής. Και κρίθηκαν οι νεκροί σύμφωνα με όσα έχουν γραφεί στα βιβλία, σύμφωνα με τα έργα τους. 13Και η θάλασσα έδωσε τους νεκρούς που είχε στους κόλπους της και ο θάνατος και ο Άδης έδωσαν τους νεκρούς που είχαν εντός (στα έγκατά) τους. Και κρίθηκε ο καθένας ανάλογα με τις πράξεις του. 14και ο θάνατος και ο Άδης ρίχτηκαν στη λίμνη του πυρός. Αυτός είναι ο θάνατος ο δεύτερος, η λίμνη του πυρός. 15Και όποιος δεν βρέθηκε καταγεγραμμένος στο βιβλίο της ζωής ρίχτηκε στη λίμνη του πυρός[[181]](#footnote-181).

**ΚΕΦΑΛΑΙΟ ΚΑ’**

**Η Νύμφη Καινή Ιερουσαλήμ[[182]](#footnote-182)**

1Και είδα έναν ουρανό καινούργιο και μια γη καινούργια, διότι ο πρώτος ουρανός και η πρώτη γη ἐφυγαν και θάλασσα δεν υπάρχει πλέον. 2Και την Πόλη την αγία, την καινούργια Ιερουσαλήμ, την είδα να κατεβαίνει απ’ τον ουρανό από τον Θεό, ετοιμασμένη όπως η νύμφη η στολισμένη για χάρη του άνδρα της.

3Και άκουσα φωνή μεγάλη από τον ουρανό να λέει:

*να η σκηνή του Θεού μαζί με τους ανθρώπους και κατασκηνώσει μαζί τους και αυτοί θα είναι ο λαός του και αυτός ο ίδιος ο Θεός θα είναι μαζί τους. 4Και θα εξαλείψει ο Θεός απ΄ τα μάτια τους κάθε δάκρυ και ο θάνατος δεν θα υπάρχει πλέον, ούτε πένθος, ούτε κραυγή, ούτε πόνος θα υπάρχουν, διότι τα προηγούμενα παρήλθαν.*

5 Και είπε ο Ένθρονος: *Να! Κάνω τα πάντα καινούργια.*

Και μου λέγει: *Γράψε, διότι αυτοί οι λόγοι είναι αληθινοί και αξιόπιστοι.*

6Και μου είπε: *πραγματοποιήθηκαν! Εγώ είμαι το Άλφα και το Ωμέγα, η αρχή και το τέλος. Εγώ σε αυτόν που διψά θα προσφέρω από την πηγή του νερού τής ζωής δωρεάν. 7Αυτός που νικά θα κληρονομήσει αυτά και θα είμαι γι’ αυτόν θεός και αυτός θα είναι για μένα γιος*.

*8Στους δειλούς όμως και άπιστους και σιχαμερούς και τους φονιάδες και τους πόρνους και τους μάγους και τους ειδωλολάτρες και σε όλους τους κίβδηλους η θέση τους είναι στη λίμνη που καταφλέγεται με φωτιά και θειάφι. Αυτό είναι ο θάνατος ο δεύτερος.*

**Η Καινή Ιερουσαλήμ**[[183]](#footnote-183)

9Και ήλθε ένας από τους εφτά αγγέλους που έχουν τις εφτά φιάλες που είναι γεμάτες με τις εφτά συμφορές τις έσχατες και συνομίλησε μαζί μου λέγοντας: *έλα να σου δείξω τη γυναίκα τη νύμφη του Αρνίου*. 10Και με μετέφερε διά του πνεύματος σε ένα όρος μεγάλο και μου αποκάλυψε την Πόλη, την αγία Ιερουσαλήμ να κατεβαίνει από τον ουρανό από τον Θεό 11και να έχει τη δόξα του Θεού. Ο φωστήρας της ήταν όμοιος με εξαιρετικά πολύτιμο λίθο ωσάν ίασπις που λάμπει σαν κρύσταλλο. 12Είχε τείχος τεράστιο και υψηλό και δώδεκα πύλες και πάνω στις πύλες δώδεκα αγγέλους και ονόματα γραμμένα, τα οποία είναι τα ονόματα των δώδεκα φυλών του Ισραήλ. 13Στην ανατολική πλευρά τρεις πύλες και στη βόρεια τρεις πύλες και στη νότια τρεις πύλες και στη δυτική τρεις πύλες. 14Και το τείχος της πόλεως είχε δώδεκα θεμελίους λίθους και πάνω σ’ αυτούς δώδεκα ονόματα των δώδεκα αποστόλων του Αρνίου. 15Και αυτός που συνομιλούσε μαζί μου είχε καλάμι χρυσό σαν μέτρο, για να μετρήσει την πόλη και της πύλες και το τείχος της. 16Και η πόλις είναι τετράγωνη και το μήκος όσο και το πλάτος της. 17Και μέτρησε την πόλη με το καλάμι και το μήκος και το πλάτος της ήταν δώδεκα χιλιάδες στάδιοι (2.200 χλμ.). και μέτρησε το τείχος της εκατόν σαράντα τέσσερις πήχεις (εξήντα πέντε περίπου μέτρα), μέτρημα ανθρώπινο που το έκανε άγγελος. Και μέτρησε το τείχος της. 18Και το τείχος είχε οικοδομηθεί από ίασπι και η Πόλη από χρυσάφι καθαρό, όμοιο με γυαλί καθαρό.

19Οι θεμέλιοι λίθοι του τείχους της Πόλης ήταν στολισμένοι με κάθε πολύτιμο λίθο. Ο πρώτος θεμέλιος ίασπις· ο δεύτερος, ζαφείρι· ο τρίτος χαλκηδόνιο· ο τέταρτος, σμαράγδι· 20ο πέμπτος, σαρδόνυχας· ο έκτος, σάρδιο· ο ἕβδομος, χρυσόλιθος· ο ὄγδοος, βήρυλλος· ο ένατος, τοπάζι· ὁ δέκατος, χρυσόπρασος· ο ενδέκατος, υάκινθος· ο δωδέκατος, αμέθυστος. 21Και οι δώδεκα πύλες, δώδεκα μαργαριτάρια. Η καθεμιά από τις πύλες αποτελούνταν και από ένα μαργαριτάρι. Και η πλατεία (ή η λεωφόρος) της πόλης από χρυσάφι καθαρό ωσάν γυαλί διαυγές.

22Και ναό δεν είδα σ’ αυτήν, διότι ναός της είναι ο Κύριος ο Θεός ο παντοκράτορας και το Αρνίο[[184]](#footnote-184). 23Και η πόλη δεν έχει την ανάγκη του ήλιου ούτε της σελήνης να τη φωτίζουν. Διότι την φώτισε η δόξα του Θεού και το λυχνάρι της το Αρνίο[[185]](#footnote-185). 24Και θα περπατήσουν τα έθνη διά του φωτός της. Και οι βασιλείς τής γης θα φέρουν σ’ αυτήν τη δόξα και τον πλούτο τους. 25Και οι πύλες της δεν θα κλεισθούν τις ημέρες -νύχτα δεν υπάρχει εκεί-. 26Και θα φέρουν σ’ αυτήν τον πλούτο και τους θησαυρούς των εθνών. 27Δεν θα εισέλθει σ’ αυτήν οτιδήποτε είναι μολυσμένο και αυτός που διαπράττει βδέλυγμα-σίχαμα (ειδωλολατρία) και ψέμα παρά μόνον αυτοί που έχουν καταγραφεί στο βιβλίο της ζωής του Αρνίου.

**ΚΕΦΑΛΑΙΟ ΚΒ’**

1Και μου έδειξε ένα ποτάμι νερού που παρέχει ζωή, λαμπερό όπως ο κρύσταλλος που αναβλύζει από το θρόνο του Θεού και του Αρνίου[[186]](#footnote-186) . 2Στο μέσον της πλατείας και από τη μια μεριά του ποταμού και από την άλλη ήταν το δέντρο της ζωής που καρποφορεί δώδεκα καρπούς, κάθε μήνα το καθένα δίνει τον καρπό του και τα φύλλα του δέντρου θεραπεύουν τα έθνη. 3Και δεν υπάρχει πλέον κατάθεμα (αφορισμός, κατάρα)[[187]](#footnote-187). Και ο θρόνος του Θεού και του Αρνίου θα είναι σε αυτήν και οι δούλοι Του θα τον λατρεύσουν 4και θα δουν το πρόσωπό του και το όνομά του θα είναι στα μέτωπά τους. 5Και νύχτα δεν θα υπάρχει πλέον και δεν θα έχουν ανάγκη λυχναριού και ηλιακού φωτός, διότι ο Κύριος ο Θεός θα τους φωτίσει και θα βασιλεύσουν αιώνια.

**Επίλογος**[[188]](#footnote-188)

6Και μου λέγει: *αυτοί οι λόγοι είναι αξιόπιστοι και αληθινοί, διότι ο κύριος ο Θεός των πνευμάτων και των προφητών απέστειλε τον άγγελό του να αποκαλύψει στους δούλους του αυτά που πρόκειται να γίνουν σύντομα. 7Και να! Έρχομαι γρήγορα. Ευτυχισμένος αυτός που εφαρμόζει τα προφητικά λόγια αυτού του βιβλίου*.

8Και εγώ ο Ιωάννης είμαι ο αυτήκοος και αυτόπτης αυτών. και μόλις τα άκουσα και τα είδα, έπεσα καταγής να προσκυνήσω μπροστά στα πόδια του αγγέλου που μου αποκάλυπτε αυτά. 9Και μου λέγει: *Πρόσεξε μη! Είμαι δούλος όπως εσύ και των αδελφών σου των προφητών και αυτών που εφαρμόζουν τους λόγους αυτού του βιβλίου. Τον θεό προσκύνησε!*

10Και μου λέγει: *μην σφραγίσεις τους λόγους της προφητείας αυτού του βιβλίου διότι ο Καιρός πλησιάζει. 11Ο άδικος ας συνεχίσει να αδικεί και ο ακάθαρτος ας συνεχίσει τα έργα του και ο δίκαιος ας επιτελέσει δίκαια έργα και ο άγιος ας αγιασθεί ακόμη. 12Να! Έρχομαι σύντομα και είμαι έτοιμος να ανταποδώσω στον καθένα σύμφωνα με τις πράξεις του. 13Εγώ είμαι το Άλφα και το Ωμέγα, ο πρώτος και ο έσχατος, η αρχή και το τέλος.*


*14Τρισευτυχισμένοι είναι αυτοί που εφαρμόζουν τις εντολές του προκειμένου να εξουσιάζουν (γευθούν) το δέντρο της ζωής και να εισέλθουν διά των πυλώνων στην Πόλη. 15Έξω τα σκυλιά και οι μάγοι και οι πόρνοι και οι φονιάδες και οι ειδωλολάτρες και καθένας που αγαπά και επιτελεί το ψεύδος. 16Εγώ ο Ιησούς απέστειλα τον άγγελό μου να σας αναγγείλει αυτά στις Εκκλησίες. Εγώ είμαι η ρίζα και ο απόγονος του Δαυίδ, ο αστέρας ο λαμπρός που φέρνει την αυγή*.

*17Και το πνεύμα και η νύμφη λένε: Έλα. Και αυτούς που ακούει ας πει: Έλα! Και όποιος διψά ας έλθει. αυτός που επιθυμεί να λάβει δωρεάν νερό που δίνει τη ζωή ας το λάβει.*

*18Καταθέτω τη μαρτυρία σε καθέναν που ακούει τους λόγους αυτής της προφητείας. Εάν προσθέσει κάτι σ’ αυτά, θα του καταλογίσει ο Θεός τις συμφορές που έχουν καταγραφεί σ’ αυτό το βιβλίο. 19Και εάν αφαιρέσει κάτι απ’ αυτό, θα αφαιρέσει και ο Θεός το μερίδιό του από το δέντρο της ζωής και την πόλη την αγία που έχουν περιγραφεί σ’ αυτό το βιβλίο.*

20Λέγει αυτός που δίνει μαρτυρία αναφορικά μ’ αυτά: ***Ναι, έρχομαι σύντομα. Αμήν. Ναι, Έλα Κύριε Ιησού[[189]](#footnote-189)***.

21Η χάρις του Κυρίου Ιησού ας είναι με όλα τα μέλη της Εκκλησίας. Αμήν.



1. Έξ. 3, 14. Ησ. 41, 4 Ο’. [↑](#footnote-ref-1)
2. Ψ. 89, 38. 28 [↑](#footnote-ref-2)
3. Κολ. 1, 18. Ησ. 55, 4 [↑](#footnote-ref-3)
4. Σε αρχαιότερα χειρόγραφα σημειώνεται το *ἔλυσεν*. [↑](#footnote-ref-4)
5. 5, 10. Έξ. 19, 6. Ησ. 61, 6. Α’Πέ 2, 5. 9 [↑](#footnote-ref-5)
6. Δαν. 7, 13. Ζαχ. 12, 10. Μτ. 24, 30 [↑](#footnote-ref-6)
7. Αμ. 3, 13 Ο’ [↑](#footnote-ref-7)
8. Ο όρος μπορεί να σημαίνει και την *αναμονή*. [↑](#footnote-ref-8)
9. Έξ. 19, 16 [↑](#footnote-ref-9)
10. Κανονικά είναι η Σμύρνα και το Πέργαμον. [↑](#footnote-ref-10)
11. Έξ. 25, 37. Ζαχ. 4, 2 [↑](#footnote-ref-11)
12. Δαν. 7, 13. 10, 5-6. Ιεζ. 1, 26. 9, 2. 11 [↑](#footnote-ref-12)
13. Δαν.10,5. Ιεζ.9,2 [↑](#footnote-ref-13)
14. Ιεζ, 1, 24. 43, 2 [↑](#footnote-ref-14)
15. Ησ. 49, 2 [↑](#footnote-ref-15)
16. Δαν. 8, 18 Θεοδ. Ιεζ. 1, 28 [↑](#footnote-ref-16)
17. Ησ. 44, 2-6. 48, 12 [↑](#footnote-ref-17)
18. Μτ. 16, 19. Ιώβ 38, 17 [↑](#footnote-ref-18)
19. Ή αυτά που *σημαίνουν*. [↑](#footnote-ref-19)
20. Δαν. 2, 45 Θεοδ. [↑](#footnote-ref-20)
21. Μπορεί να αποδοθεί και ως αγγελιοφόροι (επίσκοποι-προφήτες). [↑](#footnote-ref-21)
22. Α’Θεσ. 1, 3 [↑](#footnote-ref-22)
23. Γαλ. 5, 4. Β’ Κορ. 11, 13 Α’Ιω. 4, 1 [↑](#footnote-ref-23)
24. Ιερ. 2, 2. Μτ. 24, 12 [↑](#footnote-ref-24)
25. Ή θα αναποδογυρίσω. [↑](#footnote-ref-25)
26. Γέν. 2, 9. 3, 3. 22 [↑](#footnote-ref-26)
27. Κανονικά είναι η Σμύρνα. [↑](#footnote-ref-27)
28. Εννοεί την πίεση, τον διωγμό. [↑](#footnote-ref-28)
29. Δαν. 1, 12. 14 [↑](#footnote-ref-29)
30. Β’Μακ. 13, 14. Α’Κορ. 9, 25. Ζαχ. 6, 14 [↑](#footnote-ref-30)
31. Κανονικά είναι το Πέργαμον [↑](#footnote-ref-31)
32. Αρ. 31, 16 [↑](#footnote-ref-32)
33. Ψ. 78, 24. Εξ. 16, 32. Β’ Μακ. 2, 4-8 [↑](#footnote-ref-33)
34. Ίσως εννοείται και το νεκρικό φέρετρο (Β’ Βασ. 3, 31) [↑](#footnote-ref-34)
35. Ψ. 7, 10. Ιερ. 11, 20. Εννοούνται οι βαθύτερες επιθυμίες και οι σκέψεις. [↑](#footnote-ref-35)
36. Ψ. 2, 8. 9. Ψ. Σολ. 17, 23 [↑](#footnote-ref-36)
37. Εννοείται η Αφροδίτη, ο αυγερινός ή αποσπερίτης. [↑](#footnote-ref-37)
38. Μτ. 24, 42 [↑](#footnote-ref-38)
39. Ἀσμα 5, 2 [↑](#footnote-ref-39)
40. Ιεζ. 1 [↑](#footnote-ref-40)
41. Ή μετέβην διά του πνεύματος. [↑](#footnote-ref-41)
42. Ιεζ. 1, 3 [↑](#footnote-ref-42)
43. Εξ.28,18 [↑](#footnote-ref-43)
44. Ησ. 24, 23 [↑](#footnote-ref-44)
45. Έξ. 19, 16 [↑](#footnote-ref-45)
46. Ζαχ. 4, 2 [↑](#footnote-ref-46)
47. Ιεζ. 1, 22 [↑](#footnote-ref-47)
48. Ησ. 6, 3. Αμ. 3, 13 Ο’ [↑](#footnote-ref-48)
49. Ιεζ. 2, 9 κε. [↑](#footnote-ref-49)
50. *Γέν. 49, 9* [↑](#footnote-ref-50)
51. *Ησ. 11, 1. 10* [↑](#footnote-ref-51)
52. Ησ. 53, 7. Ιερ. 11, 19. Α'Κορ. 5, 7 Α'Πέ. 1, 18κ.ε. και Ιω. 19, 36 [↑](#footnote-ref-52)
53. Ζαχ. 4, 10 [↑](#footnote-ref-53)
54. Ζαχ. 6, 1 Μτ. 24, 6 κε. [↑](#footnote-ref-54)
55. Ησ. 51,19. Ιερ. 14,12 [↑](#footnote-ref-55)
56. Πρβλ. Λευ 26,22. Ιεζ 14,21 [↑](#footnote-ref-56)
57. Λκ. 18, 6-8 [↑](#footnote-ref-57)
58. Ιωήλ 3,4. Ησ. 50,3 [↑](#footnote-ref-58)
59. Ησ. 34, 4 [↑](#footnote-ref-59)
60. Γεν. 4, 10 Ησ. 2, 10. Ιερ. 4,29. Ωσ. 10,8 [↑](#footnote-ref-60)
61. Ναούμ 1, 6. Μαλ. 3, 2 [↑](#footnote-ref-61)
62. Γεν. 4,15, Εξ. 12,1 Ιεζ.9,4 [↑](#footnote-ref-62)
63. Ψ. 3, 9. 36, 29. [↑](#footnote-ref-63)
64. Γεν. 49, 11 [↑](#footnote-ref-64)
65. Ιερ. 30 [38 Ο’], Ιεζ. 37, 27 [↑](#footnote-ref-65)
66. Ησ. 4, 6 [↑](#footnote-ref-66)
67. Ζαχ.14, 8-9 [↑](#footnote-ref-67)
68. Ησ. 25, 8. 49, 10 Ψ. 22 Ιεζ. 34,23-24. πρβλ. Ζαχ. 11,4.13. Μιχ. 5,3 [↑](#footnote-ref-68)
69. Ιώβ 4, 16. Σοφ. 1, 7. Αβ. 2, 20. Ζαχ. 2, 13 [↑](#footnote-ref-69)
70. Τωβίτ 12, 15 [↑](#footnote-ref-70)
71. Λευ. 16, 12 Α’ Παρ. 9, 29 Γ’ Μακ. 5, 2 Εβρ. 9, 4 [↑](#footnote-ref-71)
72. Αμ. 9, 1-5 Ιεζ. 10 [↑](#footnote-ref-72)
73. Έξ. 7-10 Λευ. 27 Δτ. 28 [↑](#footnote-ref-73)
74. Εξ. 9, 24. 7, 17-21 Ιωήλ 3, 3. πρβλ. Πρ. 2, 17 [↑](#footnote-ref-74)
75. Ιερ. 28 [51], 25 [↑](#footnote-ref-75)
76. Ησ. 14, 10 Ιώβ 33, 23 [↑](#footnote-ref-76)
77. Εξ 10, 21-23 [↑](#footnote-ref-77)
78. Λκ. 17, 24-32 [↑](#footnote-ref-78)
79. Εξ. 10, 15. Ιωήλ. 1-2 [↑](#footnote-ref-79)
80. Σοφ. Σιράχ 39, 29-30 [↑](#footnote-ref-80)
81. Ιερ. 8, 3 Ιώβ 3, 20—23 [↑](#footnote-ref-81)
82. Ιώβ 28, 22 [↑](#footnote-ref-82)
83. Εξ. 12, 23 Δ΄ Βασ. 19, 25. Ησ. 37 [↑](#footnote-ref-83)
84. Ιώβ 39, 19-25. 41, 10 κε [↑](#footnote-ref-84)
85. Εξ. 29, 12 Λευ. 4. Γ’Βασ. 1, 50-1 2, 28-9 Ιεζ. 43, 20 [↑](#footnote-ref-85)
86. Γέν. 2, 14 Σοφ. Σιράχ 24, 25 [↑](#footnote-ref-86)
87. Ψ. 105 (106), 35-38. 113 (114), 12. 134 (135), 15-16 (πρβλ. Ησ. 2, 8. Ι Ενώχ 99, 7) Δν. 5, 4.24 (Θεοδ.) [↑](#footnote-ref-87)
88. Δαν. 12, 5 κ.ε. [↑](#footnote-ref-88)
89. Εξ. 13, 21. σοφ. Σολ. 18, 3 [↑](#footnote-ref-89)
90. Ωσ. 11, 10 Αμ. 3, 8 [↑](#footnote-ref-90)
91. Ψ. 28 (29) Ιω. 12, 28-29 [↑](#footnote-ref-91)
92. Δαν. 12, 4) (πρβλ. Γεν. 14, 19. 22. Πρ. 14, 15 [↑](#footnote-ref-92)
93. Δτ. 32, 40 [↑](#footnote-ref-93)
94. Ιεζ. 2, 8. 3, 1-3 [↑](#footnote-ref-94)
95. Ιεζ. 41, 3. 43, 13. Ζαχ.2, 1κ.ε., Β' Βασ. 8, 2, Ησ. 34, 11. Δαν. 8, 11-14 [↑](#footnote-ref-95)
96. Ησ. 63, 18. Δν. 8, 10-13. Ζαχ. 12, 3 Λκ. 21, 24 [↑](#footnote-ref-96)
97. Ησ. 63, 18. Δν. 8, 10-13. Ζαχ. 12, 3 Λκ. 21, 24 [↑](#footnote-ref-97)
98. Ζαχ. 4, 12- 14 [↑](#footnote-ref-98)
99. Γ' Βασ. 17, 1. Λκ. 4, 25. Ιακ. 5, 17 [↑](#footnote-ref-99)
100. Εξ. 7, 17-19 [↑](#footnote-ref-100)
101. Ησ. 1, 9 [↑](#footnote-ref-101)
102. Μτ. 23, 29-35 [↑](#footnote-ref-102)
103. Ψ. 78 (79), 1-3 [↑](#footnote-ref-103)
104. Εσθ. 9, 22 [↑](#footnote-ref-104)
105. Γεν. 35, 5. Δτ. 11, 25. Ιησούς 2, 9. Β’ Παρ. 17, 10. Ιουδ. 14, 3 Λκ. 24, 5. 37 [↑](#footnote-ref-105)
106. Λκ. 1, 32-33. πρβλ. Εφ. 1, 23. Κολ. 3, 11 [↑](#footnote-ref-106)
107. Ψ. 2, 1. 92 (93), 1. 98 (99), 1 [↑](#footnote-ref-107)
108. Εξ. 15, 14-18 [↑](#footnote-ref-108)
109. Ιερ. 51, 25 (Ο') [↑](#footnote-ref-109)
110. Εξ. 25 Β’ Μακ. 2, 5-8. συρ. Βαρούχ 6, 5-7. 80, 2 [↑](#footnote-ref-110)
111. Ψ. 103 (104), Άσμα 26, 10 Σοφ. Σολ. 7, 29 [↑](#footnote-ref-111)
112. Ησ. 26, 17-19 Ιω. 16, 21 Πρ. 2, 24 Γαλ. 4, 19 [↑](#footnote-ref-112)
113. Ψ. 73 (74), 13-14 Δν. 7, 7. 20. 24 [↑](#footnote-ref-113)
114. Ψ. 103 [104], 26 Ψ. 73 [74], 13-14. πρβλ. Ιώβ 7, 12. 41, 1-11. 26, 12-13. Ψ.88 [89], 11 [↑](#footnote-ref-114)
115. Ψ. 2, 9 Ψ. Σολ. 17, 22-24 [↑](#footnote-ref-115)
116. Δαν. 12, 1 [↑](#footnote-ref-116)
117. Δαν. 2, 35 (Θ.) [↑](#footnote-ref-117)
118. Γεν. 3, 1 Ιώβ 1, 6-11. Ζαχ. 3, 1-10 Σοφ. Σολ. 2, 23-24 [↑](#footnote-ref-118)
119. Λκ. 10, 18. Ιω. 12, 31 Εφ. 2, 2 [↑](#footnote-ref-119)
120. Ψ. 46. 75. 97 Ο’ . Eξ. 15, 16-18 [↑](#footnote-ref-120)
121. Εξ. 19, 4 Δτ. 32, 10-13 [↑](#footnote-ref-121)
122. Εξ. 15, 12Αρ. 16, 32 [↑](#footnote-ref-122)
123. Δαν. 7 [↑](#footnote-ref-123)
124. Ιεζ. 32, 2 Β’ Τιμ. 4, 17 [↑](#footnote-ref-124)
125. Εξ.15, 11. Ψ. 88 [89], 9 [↑](#footnote-ref-125)
126. Ιερ. 15, 2 Μτ. 26, 52 [↑](#footnote-ref-126)
127. Ησ. 24, 23 40, 9-11 Ιωήλ 3, 5 – 4, 2 Ο’ [↑](#footnote-ref-127)
128. Σοφ. 3, 13 Ψ. 31 [32], 2 Ιερ. 2, 2-3 Β’ Κορ. 11, 2-4 Εφ. 5, 26-27 Α’ Ιω. 2, 16 [↑](#footnote-ref-128)
129. Ησ. 40, 9-11. Ψ. 95 (96), 2-3 Μκ. 1, 14-15 [↑](#footnote-ref-129)
130. Ησ. 21, 9-10 Ιερ. 28 (51), 6-8 [↑](#footnote-ref-130)
131. Ψ. 74 (75), 9 Ιερ. 32, 15 [↑](#footnote-ref-131)
132. Μκ. 9, 43. 45. 47. Ησ. 66, 24 [↑](#footnote-ref-132)
133. Ιωήλ 4, 13 (Ο’) Ζαχ. 5, 1-5 (Ο’) Mκ. 4, 29. Μτ. 13, 38-39 [↑](#footnote-ref-133)
134. Εξ. 15. Δτ. 32, 13. Ψ. 110 (111),10. Ψ.138 (139), 14. Αμ. 4, 13. Ψ. 144 (145), 7. Ιερ. 10, 7. Ψ. 144 (145), 17. Μαλ. 1, 11. Ψ. 85 (86), 9. Ωσ. 6, 5 [↑](#footnote-ref-134)
135. Αρ. 9, 15 [↑](#footnote-ref-135)
136. Πρβλ. Εξ. 19, 18 · 34, 5. 40, 34-35 . Γ' Βασ. 8, 10-12= Β’ Παρ. 5, 1-7, 10. Ησ. 6, 4. Ψ. 96 [97], 2. 8 [↑](#footnote-ref-136)
137. Ησ. 66, 5-6 [↑](#footnote-ref-137)
138. Ιερ. 10, 25 Σοφ. 3, 8-9 [↑](#footnote-ref-138)
139. Εξ. 9, 9-11 [↑](#footnote-ref-139)
140. Ψ. 77 (78), 44 [↑](#footnote-ref-140)
141. Σοφ. Σολομ. 11, 5 Ησ. 49, 26 Ψ. 78 (79), 2-5 [↑](#footnote-ref-141)
142. Ψ. 118 [119], 137. Β’ Παρ. 12, 6. Τωβ. 3, 2. Β’ Μακ. 2, 3. Δ’ Εσδρ. 9, 15 [↑](#footnote-ref-142)
143. Ή συμφορές. [↑](#footnote-ref-143)
144. Εξ. 10, 21 Ησ. 8, 22 Αμ. 8, 9-10 Σοφ. Σολ. 17, 16 κε. Ψ. 104, 28] [↑](#footnote-ref-144)
145. Κριτ. 5, 19-20 Γ’ Βασ. 9, 27 Δ’ Βασ. 23, 29 Ιερ. 51, 25. Μασ. Ιεζ. 38, 8-28 Ζαχ. 12, 11 Ο’ [↑](#footnote-ref-145)
146. Ησ. 41, 2 46, 11 [↑](#footnote-ref-146)
147. Εξ. 8, 3. πρβλ. Ψ. 78 [77], 45. 104 [105], 30 [↑](#footnote-ref-147)
148. Μτ. 24, 43. Λκ. 12, 35-40. Α΄ Θεσ. 5, 2.4. Β’ Πε. 3, 10 [↑](#footnote-ref-148)
149. Ησ. 1, 21. 23, 15-18. Ιεζ. 16, 15-35. 23 Ναούμ 3, 4 [↑](#footnote-ref-149)
150. Ζαχ. 1, 9 Δν. 7, 16 [↑](#footnote-ref-150)
151. Πρβλ Ιερ. 51, 13 Μασ. [↑](#footnote-ref-151)
152. Ησ. 23, 7 (Μασ.) [↑](#footnote-ref-152)
153. Ησ. 21, 1 (Μασ.) [↑](#footnote-ref-153)
154. Ησ. 3, 18 κ.ε.. Ιερ. 4, 30 [↑](#footnote-ref-154)
155. Ή *Μυστήριο.* [↑](#footnote-ref-155)
156. Δαν. 4, 17 [↑](#footnote-ref-156)
157. Μκ. 13, 14 [↑](#footnote-ref-157)
158. Ιερ. 51, 25. Ιεζ. 35, 3. Ζαχ. 4, 7. Δν. 2, 35. 44 [↑](#footnote-ref-158)
159. Δαν. 2, 41.42. 7, 7. 24 [↑](#footnote-ref-159)
160. Δτ. 10, 17. Ψ. 135 (136), 3. Ιεζ. 26, 7 Β' Έσδρα 7, 12 Β' Μακ. 13, 4 Γ’ Μακ. 5, 35 Α’ Τιμ. 6, 15 [↑](#footnote-ref-160)
161. Εξ. 10, 1. Αββ. 1, 5-11 και στο Ρωμ. 9, 6-29 [↑](#footnote-ref-161)
162. Λευ. 21, 9 Ησ. 49, 26 [↑](#footnote-ref-162)
163. Ιεζ. 26-27 Ιερ. 50-51. Μασ [↑](#footnote-ref-163)
164. Αμ. 5, 1-6 Σοφ. 2, 14 κε Ησ. 34, 11 [↑](#footnote-ref-164)
165. Δ’ Βασ. 19, 28 πρβλ. Ησ. 61, 6. Α’ Τιμ. 5, 11. [↑](#footnote-ref-165)
166. Γεν. 19, 12 κ.ε.Ησ. 48, 20 Ιερ. 27 (50), 8 Ιερ. 28 (51), 6-9 Μκ. 13, 14 Β’ Κορ. 6, 17-18 [↑](#footnote-ref-166)
167. Γεν. 18, 20 Εσδρα 9, 6. Ιωνά 1, 2. Δ’Έσδρ. 11, 43 [↑](#footnote-ref-167)
168. Ησ. 47 [↑](#footnote-ref-168)
169. Ιερ. 40, 10. 12. 48, 32. Ο’ [↑](#footnote-ref-169)
170. Πρβλ. 11, 10. 12, 12 πρβλ. Δτ. 32, 43. Ησ. 44, 23. Ιερ. 28 [51], 48 [↑](#footnote-ref-170)
171. Ιερ. 25, 10-11 [↑](#footnote-ref-171)
172. Ωσ. 2, 19. Ησ. 54, 4κ.ε.. 62, 4. Ιεζ.16, 7κ.ε. Α' Κορ. 6, 15 Β' Κορ. 11, 2 Εφ. 5, 32 [↑](#footnote-ref-172)
173. Δ' Βασ. 9, 7. 10 [↑](#footnote-ref-173)
174. Γεν. 19, 24 [↑](#footnote-ref-174)
175. Ψ. 44 (45), 14 Ησ. 61, 10-11 Ιεζ. 16, 13 [↑](#footnote-ref-175)
176. Σοφ. Σολ. 18, 15 [↑](#footnote-ref-176)
177. Ψ. 85, 13. Ησ. 11, 4 [↑](#footnote-ref-177)
178. Ησ. 63, 3 [↑](#footnote-ref-178)
179. Ησ. 34, 1-7 Ιεζ. 39, 4. 17-20 πρβλ. Ησ. 25, 6. 62, 9. Ιεζ. 39, 17. Μτ. 22, 1-14 Λκ. 14, 15β I Ενώχ 42, 5. 62, 14 [↑](#footnote-ref-179)
180. Ιεζ. 38, 1 [↑](#footnote-ref-180)
181. Εξ. 32, 32 Ησ. 4, 3. Ψ. 67[68], 29. Ψ. 86[87], 6. Μαλ. 3, 16 [↑](#footnote-ref-181)
182. Ησ. 65, 17-19 66, 22-24 [↑](#footnote-ref-182)
183. Ησ. 54. Ιεζ. 40-48 [↑](#footnote-ref-183)
184. Πρ. 7, 47-51· Ιω. 2, 19-25. 4, 21. 23 κ.ε.. Εβρ. 9, 10. 18. Μκ. 13, 2 [↑](#footnote-ref-184)
185. Ησ. 60, 19-20 Ζαχ. 2, 9 [↑](#footnote-ref-185)
186. Γεν. 2, 10-14 Ιεζ. 47, 1. Ζαχ. 13, 1. 14, 8 Ιω. 7 [↑](#footnote-ref-186)
187. Γεν. 3, 14-19 Ζαχ. 14, 11. πρβλ. Εξ. 22, 20. Δτ. 13, 12-18. Ιησ. 7, 12 [↑](#footnote-ref-187)
188. 1, 4-8 [↑](#footnote-ref-188)
189. Μτ. 6, 10. *Μαράνα θα* Α’Κορ. 16, 22 πρβλ. Άσμα 8, 14 [↑](#footnote-ref-189)